2018/0250 (COD)

**EUROPOS PARLAMENTO IR TARYBOS REGLAMENTAS (ES) 2021/…**

**...**

**kuriuo įsteigiamas Vidaus saugumo fondas**

EUROPOS PARLAMENTAS IR EUROPOS SĄJUNGOS TARYBA,

atsižvelgdami į Sutartį dėl Europos Sąjungos veikimo, ypač į jos 82 straipsnio 1 dalį, 84 straipsnį ir 87 straipsnio 2 dalį,

atsižvelgdami į Europos Komisijos pasiūlymą,

teisėkūros procedūra priimamo akto projektą perdavus nacionaliniams parlamentams,

atsižvelgdami į Europos ekonomikos ir socialinių reikalų komiteto nuomonę[[1]](#footnote-1),

išklausę Regionų komitetą,

laikydamiesi įprastos teisėkūros procedūros[[2]](#footnote-3),

kadangi:

toliau – *inter alia* priemoniųįskaitantveiklos koordinavimą ir bendradarbiavimą

(1) nors nacionalinis saugumas ir toliau priklauso tik valstybių narių kompetencijai, tokiam saugumui užtikrinti reikalingas Sąjungos lygmens bendradarbiavimas ir veiklos koordinavimas. Vidaus saugumas – bendras siekis, prie kurio turėtų bendrai prisidėti Sąjungos institucijos, atitinkamos Sąjungos agentūros ir valstybės narės, padedant privačiajam sektoriui ir pilietinei visuomenei. Laikotarpyje nuo 2015 m. iki 2020 m. Komisija, Europos Sąjungos Taryba ir Europos Parlamentas apibrėžė bendrus prioritetus, kaip išdėstyta 2015 m. balandžio mėn. Europos saugumo darbotvarkėje, tuos prioritetus Taryba dar kartą patvirtino 2015 m. birželio mėn. atnaujintoje Vidaus saugumo strategijoje, o Europos Parlamentas – savo 2015 m. liepos mėn. rezoliucijoje, konkrečiai – terorizmo ir radikalizacijos, sunkių formų ir organizuoto nusikalstamumo ir kibernetinių nusikaltimų prevencijos ir kovos su šiais reiškiniais prioritetus. Tie bendri prioritetai buvo dar kartą patvirtinti Komisijos komunikate Europos Parlamentui, Europos Vadovų Tarybai, Tarybai, Europos ekonomikos ir socialinių reikalų komitetui ir Regionų komitetui dėl 2020–2025 m. laikotarpio ES saugumo sąjungos strategijos[[3]](#footnote-4);

(2) 2017 m. kovo 25 d. pasirašytoje Romos deklaracijoje 27 valstybių narių vadovai, Europos Vadovų Taryba, Europos Parlamentas ir Europos Komisija patvirtino savo įsipareigojimą sukurti saugią ir patikimą Europą ir sukurti Sąjungą, kurioje visi piliečiai jaustųsi saugūs ir galėtų laisvai judėti, kurios išorės sienos būtų apsaugotos ir kurioje būtų vykdoma veiksminga, atsakinga ir tvari migracijos politika laikantis tarptautinių normų, ir Europą, kuri būtų pasiryžusi kovoti su terorizmu ir organizuotu nusikalstamumu;

(3) 2016 m. gruodžio 15 d. Europos Vadovų Taryba paragino tęsti darbą siekiant toliau užtikrinti informacinių sistemų ir duomenų bazių sąveikumą. 2017 m. birželio 23 d. Europos Vadovų Taryba pabrėžė poreikį gerinti duomenų bazių sąveikumą, o 2017 m. gruodžio 12 d. Komisija pateikė pasiūlymą dėl reglamento dėl ES informacinių sistemų (policijos ir teisminio bendradarbiavimo, prieglobsčio ir migracijos) sąveikumo sistemos sukūrimo**[[4]](#footnote-5)**;

(5) tam, kad šis tikslas būtų pasiektas, reikėtų imtis veiksmų Sąjungos lygmeniu, kad žmonės, viešosios erdvės ir ypatingos svarbos infrastruktūros objektai būtų apsaugoti nuo vis labiau tarpvalstybinio pobūdžio grėsmių ir kad būtų remiamas valstybių narių kompetentingų institucijų atliekamas darbas. Dėl terorizmo, sunkių formų ir organizuoto nusikalstamumo, keliaujančių nusikalstamų grupių nusikalstamumo, neteisėtos prekybos narkotikais ir ginklais, korupcijos, pinigų plovimo, kibernetinių nusikaltimų, seksualinio išnaudojimo, įskaitant vaikų seksualinį išnaudojimą, hibridinių grėsmių, taip pat cheminių, biologinių, radiologinių bei branduolinių grėsmių ir prekybos žmonėmis, *inter alia*, toliau kyla Sąjungos vidaus saugumo problemų;

(5a) iš Fondo turėtų būti teikiama finansinė parama siekiant reaguoti į naujus iššūkius, atsirandančius dėl pastaraisiais metais smarkiai išaugusio tam tikrų rūšių nusikaltimų, kurie vykdomi internete, pavyzdžiui, sukčiavimo mokėjimo priemonėmis, vaikų seksualinio išnaudojimo ir neteisėtos prekybos ginklais, masto;

(6) daugiausia lėšų iš Sąjungos biudžeto reikėtų skirti veiksmams tais atvejais, kai Sąjungos masto intervencija gali suteikti didesnės pridėtinės vertės, palyginti su vienų valstybių narių veiksmais. Pagal SESV 84 straipsnį ir 87 straipsnio 2 dalį Fondo lėšomis turėtų būti remiamos priemonės, kuriomis skatinami ir remiami valstybių narių veiksmai nusikalstamumo prevencijos***,*** bendrų personalo mokymų ir policijos bendradarbiavimo, taip pat teisminio bendradarbiavimo baudžiamosiose bylose srityse, kurias įgyvendina valstybių narių kompetentingos institucijos bei Sąjungos įstaigos, organai arba agentūros, kiek tai susiję visų pirma su keitimusi informacija, intensyvesniu operatyviniu bendradarbiavimu ir pagalba pastangoms, reikalingoms stiprinant pajėgumus kovoti su terorizmu bei sunkių formų ir organizuotu nusikalstamumu ir užkirsti jam kelią. Fondo lėšomis taip pat turėtų būti remiamas atitinkamo personalo ir ekspertų mokymas, laikantis Europos teisėsaugos pareigūnų mokymo sistemos (LETS) bendrųjų principų. Fondo lėšomis neturėtų būti remiamos veiklos sąnaudos ir veikla, susijusi su esminėmis valstybių narių funkcijomis, kuriomis palaikoma viešoji tvarka ir užtikrinamas vidaus ir nacionalinis saugumas, kaip nurodyta SESV 72 straipsnyje;

(6a) siekiant optimizuoti iš Sąjungos biudžeto visiškai arba iš dalies finansuojamų investicijų pridėtinę vertę, turėtų būti siekiama visų pirma Fondo ir kitų Sąjungos programų, įskaitant programas, kurioms taikomas pasidalijamojo valdymo principas, sinergijos. Siekiant kuo labiau padidinti šią sinergiją, turėtų būti užtikrinti pagrindiniai didelio poveikio mechanizmai, įskaitant kaupiamąjį finansavimą pagal Fondo ir kitų Sąjungos programų veiksmus. Toks kaupiamasis finansavimas neturėtų viršyti visų tinkamų finansuoti veiksmo išlaidų. Tuo tikslu šiame reglamente turėtų būti nustatytos atitinkamos taisyklės, visų pirma dėl galimybės deklaruoti tas pačias sąnaudas ar išlaidas proporcingai pagal Fondo ir kitą Sąjungos programą;

(6b) skatindami Fondo lėšomis remiamus veiksmus, Sąjungos finansavimo gavėjai turėtų pateikti informaciją tikslinės auditorijos kalba arba kalbomis. Siekdami užtikrinti Sąjungos finansavimo matomumą, gavėjai, informuodami apie tam tikrą veiksmą, turėtų nurodyti jų kilmę. Tuo tikslu gavėjai turėtų užtikrinti, kad visi pranešimai žiniasklaidai ir visuomenei būtų pateikiami su Sąjungos emblema ir aiškiai nurodant, kad tai Sąjungos finansinė parama;

(6c) Komisija turėtų turėti galimybę naudoti Fondo finansinius išteklius, kad propaguotų geriausią praktiką ir keistųsi informacija apie Fondo įgyvendinimą;

(6d) Komisija turėtų laiku paskelbti informaciją apie paramą, teikiamą pagal teminę priemonę taikant tiesioginį arba netiesioginį valdymą ir, kai tikslinga, turėtų tokią informaciją atnaujinti. Duomenis turėtų būti galima rūšiuoti pagal konkretų tikslą, naudos gavėjo pavadinimą, teisiškai įsipareigotą lėšų sumą ir priemonės pobūdį bei paskirtį;

(7) siekiant išsaugoti Šengeno *acquis* ir prisidėti prie aukšto lygio saugumo Sąjungoje užtikrinimo, valstybės narės nuo 2017 m. balandžio 6 d. privalo sistemingai tikrinti Sąjungos išorės sienas kertančių Sąjungos piliečių duomenis atitinkamose duomenų bazėse. Be to, Komisija paskelbė rekomendaciją valstybėms narėms dėl geresnio policijos patikrinimų ir tarpvalstybinio bendradarbiavimo naudojimo. Valstybių narių solidarumas, aiškus užduočių pasidalijimas, pagarba pagrindinėms teisėms bei laisvėms ir teisinei valstybei, didelis dėmesys pasaulinei perspektyvai ir būtinas suderinamumas su saugumo išorės aspektu turėtų būti pagrindiniai principai, kuriais Sąjunga ir valstybės narės turėtų vadovautis siekdamos sukurti veiksmingą ir tikrą saugumo sąjungą;

(8) siekiant prisidėti prie veiksmingos ir tikros saugumo sąjungos, kuria siekiama visoje Europos Sąjungoje užtikrinti aukšto lygio vidaus saugumą, kūrimo ir įgyvendinimo, turėtų būti sukurtas ir valdomas Vidaus saugumo fondas (toliau – Fondas), siekiant valstybėms narėms suteikti tinkamą Sąjungos finansinę paramą;

(9) Fondą reikėtų įgyvendinti visapusiškai atsižvelgiant į Europos Sąjungos sutarties (ES sutartis) 2 straipsnyje įtvirtintas vertybes, Europos Sąjungos pagrindinių teisių chartijoje (toliau – Chartija) įtvirtintas teises ir principus, laikantis Sąjungos tarptautinių įsipareigojimų, susijusių su žmogaus teisėmis. Visų pirma Fondas turėtų būti įgyvendinamas visapusiškai gerbiant tokias pagrindines teises, kaip teisė į žmogaus orumą, teisė į gyvybę, kankinimo ir nežmoniško ar žeminančio elgesio arba baudimo uždraudimas, nediskriminavimo principas, teisė į asmens duomenų apsaugą, vaiko teisės ir teisė į veiksmingą teisinę gynybą;

(10) pagal ES sutarties 3 straipsnį Fondo lėšomis turėtų būti remiama veikla, kuria užtikrinama, kad vaikai būtų apsaugoti nuo smurto, prievartos, išnaudojimo ir nesirūpinimo jais. Fondo lėšomis taip pat reikėtų remti vaikų liudytojų ir nukentėjusių vaikų, ypač nelydimų vaikų arba vaikų, kuriems turėtų būti paskirta globa, apsaugos priemones ir pagalbą jiems;

(11) atsižvelgiant į Sąjungos lygmeniu nustatytus bendrus prioritetus, kuriais siekiama užtikrinti aukšto lygio saugumą Sąjungoje, Fondo lėšomis turėtų būti remiami veiksmai, kuriais siekiama šalinti pagrindines grėsmes saugumui, visų pirma užtikrinti terorizmo ir radikalizacijos, sunkių formų ir organizuoto nusikalstamumo ir kibernetinių nusikaltimų prevenciją ir kovą su šias reiškiniais, taip pat padėti nusikaltimų aukoms ir jas apsaugoti. Fondas turėtų padėti užtikrinti, kad Sąjunga ir valstybės narės taip pat būtų tinkamai pasirengusios reaguoti į kintančias ir kylančias naujas grėsmes, tokias kaip neteisėta prekyba, įskaitant prekybą internetiniais kanalais, hibridinės grėsmės ir cheminės, biologinės, radiologinės ir branduolines grėsmės, siekiant sukurti tikrą saugumo sąjungą. To turėtų būti siekiama teikiant finansinę paramą, kuria remiamas geresnis keitimasis informacija, intensyvinamas operatyvinis bendradarbiavimas ir gerinami nacionaliniai ir kolektyviniai pajėgumai;

(12) Fondo lėšomis teikiama finansine parama visų pirma turėtų būti remiamas keitimasis informacija, taip pat policijos bendradarbiavimas ir teisminis bendradarbiavimas baudžiamosiose bylose ir prevencija sunkių formų ir organizuoto nusikalstamumo, neteisėtos prekybos ginklais, korupcijos, pinigų plovimo, prekybos narkotikais, nusikaltimų aplinkai, terorizmo, prekybos žmonėmis, pabėgėlių ir neteisėtų migrantų išnaudojimo, didelio išnaudojimo darbe, seksualinio išnaudojimo ir seksualinės prievartos, įskaitant vaikų ir moterų seksualinį išnaudojimą ir seksualinę prievartą prieš juos, smurto prieš vaikus vaizdų ir vaikų pornografijos platinimo bei kibernetinių nusikaltimų srityse. Fondo lėšomis taip pat turėtų būti remiama žmonių, viešųjų erdvių ir ypatingos svarbos infrastruktūros objektų apsauga nuo su saugumu susijusių incidentų ir turėtų būti remiamas pasirengimas su saugumu susijusiai rizikai bei krizėms ir veiksmingas jų valdymas, be kita ko, rengiant bendrus mokymus, plėtojant bendrą politiką, pavyzdžiui, strategijas, politikos ciklus, programas ir veiksmų planus, taip pat teisės aktus ir praktinį bendradarbiavimą;

(13) Fondas turėtų remtis ankstesnių priemonių veiklos rezultatais ir investicijomis: 2007–2013 m. laikotarpio programos „Nusikalstamumo prevencija ir kova su nusikalstamumu“, programos „Terorizmo ir kitos su saugumu susijusios rizikos prevencija, parengtis ir padarinių valdymas“, taip pat Europos Parlamento ir Tarybos reglamentu (ES) Nr. 513/2014[[5]](#footnote-6) kaip Vidaus saugumo fondo dalis nustatytos 2014–2020 m. laikotarpio policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės. Fondo apimtis turėtų leisti atsižvelgti į naujus pokyčius;

(14) reikia kuo labiau padidinti Sąjungos finansavimo poveikį telkiant, kaupiant ir efektyviai panaudojant viešojo ir privačiojo sektorių finansinius išteklius. Fondas turėtų propaguoti ir skatinti aktyvų ir prasmingą pilietinės visuomenės, įskaitant nevyriausybines organizacijas, taip pat Europos pramonės sektoriaus įsitraukimą plėtojant ir įgyvendinant saugumo politiką, kai aktualu, dalyvaujant kitiems susijusiems subjektams, Sąjungos agentūroms ir kitoms Sąjungos įstaigoms ir tarptautinėms organizacijoms, kiek tai susiję su Fondo tikslu. Tačiau reikėtų užtikrinti, kad Fondo parama nebūtų naudojama siekiant teisės aktais nustatytas ar viešąsias užduotis deleguoti privatiesiems subjektams;

(14a) siekiant pasinaudoti Sąjungos įstaigų, organų ir agentūrų, kompetentingų teisėsaugos bendradarbiavimo ir mokymų, narkotikų ir narkomanijos stebėsenos, pagrindinių teisų, teisingumo klausimų ir didelės apimties IT sistemų srityse, žiniomis ir ekspertine patirtimi, Komisija turėtų įtraukti atitinkamas įstaigas, organus ir agentūras į Europos Parlamento ir Tarybos reglamentu (ES) 2021/…[[6]](#footnote-7)[[7]](#footnote-8)+ įsteigto Vidaus reikalų fondų komiteto darbą, ypač programavimo etapo pradžioje ir laikotarpio viduryje. Kai tikslinga, Komisija taip pat turėtų galėti įtraukti atitinkamas įstaigas, organus ir agentūras į stebėseną ir vertinimą, visų pirma siekiant užtikrinti, kad Fondo lėšomis remiami veiksmai atitiktų atitinkamą Sąjungos *acquis* ir sutartus Sąjungos prioritetus;

(15) remiantis išsamia Sąjungos kovos su narkotikais strategija, kurioje pasisakoma už subalansuotą požiūrį, grindžiamą vienu metu vykdomu pasiūlos ir paklausos mažinimu, iš Fondo lėšų teikiant finansinę paramą turėtų būti remiami veiksmai, kuriais siekiama užkirsti kelią prekybai narkotikais ir su ja kovoti mažinant pasiūlą ir paklausą, visų pirma priemonės, kuriomis siekiama kovoti su neteisėtų narkotikų produkcija, gamyba, išgavimu, pardavimu, vežimu, importu arba eksportu, taip pat jų turėjimu ir įsigijimu, turint tikslą dalyvauti prekybos narkotikais veikloje. Fondas visų pirma turėtų apimti kovos su narkotikais politikos prevencinius aspektus. Siekiant didesnės sinergijos ir aiškumo narkotikų srityje, tie su narkotikais susijusių tikslų elementai, 2014–2020 m. laikotarpiui įtraukti į Teisingumo programą, turėtų būti įtraukti į Fondą;

(16) siekiant užtikrinti, kad Fondas veiksmingai padėtų didinti vidaus saugumo lygį visoje Sąjungoje ir kurti tikrą saugumo sąjungą, Fondas turėtų būti naudojamas taip, kad valstybių narių veiksmams suteiktų daugiausia Sąjungos pridėtinės vertės;

(16a) Fondas turėtų remti investicijas į įrangą, transporto priemones ir įrenginius tik tuo atveju, kai tokios investicijos turi aiškios Sąjungos pridėtinės vertės, ir tik tokiu mastu, kiek tos investicijos yra būtinos Fondo tikslams pasiekti. Pavyzdžiui, tokios investicijos galėtų apimti investicijas į įrangą, reikalingą teismo ekspertizei, atsargiam sekimui, sprogmenų ir narkotikų aptikimui ir kitoms specializuotoms paskirtims, derančiomis su Fondo tikslais. Fondas neturėtų finansuoti išimtinai nacionalinės svarbos investicijų arba investicijų, kurios yra būtinos kasdieniam kompetentingų institucijų darbui, skirtų uniformoms, automobiliams, autobusams, motoroleriams, policijos nuovadoms, nespecializuotiems mokymo centrams ir biuro įrangai;

(17) siekiant solidarumo Sąjungoje ir atsižvelgiant į bendrą atsakomybę už saugumą Sąjungoje, kai nustatoma trūkumų arba rizika, visų pirma atlikus Šengeno vertinimą, atitinkama valstybė narė turėtų tinkamai spręsti tuos trūkumus panaudodama savo programos išteklius, kad įgyvendintų pagal Tarybos reglamentą (ES) Nr. 1053/2013[[8]](#footnote-9) priimtas rekomendacijas;

(18) siekdamos prisidėti prie Fondo politinio tikslo įgyvendinimo, valstybės narės turėtų užtikrinti, kad jų programų prioritetais būtų atsižvelgiama į konkrečius Fondo tikslus, kad pasirinkti prioritetai atitiktų II priede nustatytas įgyvendinimo priemones, ir kad išteklių paskirstymas tikslams būtų proporcingas iššūkiams bei poreikiams ir užtikrintų, kad būtų galima pasiekti politikos tikslą. Įgyvendindama teminę priemonę Komisija turėtų užtikrinti, kad finansavimu būtų atsižvelgiama į iššūkius ir poreikius, susijusiu su Fondo tikslų siekimu;

(19) laikantis veiksmingumo principo, reikėtų siekti sinergijos bei nuoseklumo su kitais Sąjungos fondais ir vengti veiksmų dubliavimosi;

(20) siekiant kuo veiksmingiau įgyvendinti politikos tikslus, išnaudoti masto ekonomiją ir išvengti veiksmų dubliavimosi, Fondas turėtų derėti su kitomis Sąjungos saugumo srities finansinėmis programomis ir jas papildyti. Visų pirma turėtų būti užtikrinta sinergija su Prieglobsčio***,*** migracijos ir integracijos fondu ir Integruoto sienų valdymo fondu, kurį sudaro Europos Pralamento ir Tarybos reglamentu (ES) 2021/…[[9]](#footnote-10)+ sukurta sienų valdymo ir vizų priemonė (toliau – Sienų valdymo ir vizų priemonė) bei Europos Parlamento ir Tarybos reglamentu (ES) 2021/…[[10]](#footnote-11)[[11]](#footnote-12)++ sukurta muitinio tikrinimo įrangos priemonė, taip pat kitais sanglaudos politikos fondais, kuriems taikomas Europos Parlamento ir Tarybos reglamentas (ES) 2021/…[[12]](#footnote-13)[[13]](#footnote-14)+++ (toliau – 2021–2027 m. Bendrųjų nuostatų reglamentas), Europos Parlamento ir Tarybos reglamentu (ES) 2021/…[[14]](#footnote-15)[[15]](#footnote-16)++++ sukurtos programos „Europos horizontas“ saugumo srities mokslinių tyrimų dalimi, Europos Parlamento ir Tarybos reglamentu (ES) 2021/…[[16]](#footnote-17)[[17]](#footnote-18)+++++ sukurta Teisių ir vertybių programa, Europos Parlamento ir Tarybos reglamentu (ES) 2021/…[[18]](#footnote-19)[[19]](#footnote-20)++++++ sukurta Teisingumo programa, Europos Parlamento ir Tarybos reglamentu (ES) 2021/…[[20]](#footnote-21)[[21]](#footnote-22)+++++++ sukurta Europos skaitmenine programa ir Europos Parlamento ir Tarybos reglamentu (ES) 2021/523[[22]](#footnote-23) sukurta programa „InvestEU“. Visų pirma turėtų būti siekiama sinergijos infrastruktūros ir viešųjų erdvių saugumo, kibernetinio saugumo, aukų apsaugos ir radikalizacijos prevencijos srityse;

(20a) siekiant padidinti Fondo ir Sienų valdymo ir vizų priemonės tarpusavio papildomumą, daugiafunkcinę įrangą ir IRT sistemas, kurių pagrindinė paskirtis atitinka šį reglamentą, taip pat turėtų būti galima panaudoti siekiant Sienų valdymo ir vizų priemonės tikslų;

(21) Fondo lėšomis remiamos ir su trečiosiomis valstybėmis susijusios priemonės turėtų būti įgyvendinamos užtikrinant sinergiją ir suderinamumą su kitais veiksmais, kurių imamasi už Sąjungos ribų ir kurie remiami pagal Sąjungos priemones, ir turėtų šiuos veiksmus papildyti. Visų pirma vykdant tokius veiksmus turėtų būti siekiama visiško suderinamumo su Sąjungos išorės veiksmų, jos užsienio politikos ir jos pagalbos vystymuisi politikos, susijusios su tam tikra šalimi ar regionu, principais ir bendraisiais tikslais. Kiek tai susiję su Fondo išorės aspektu, Fondas turėtų stiprinti bendradarbiavimą su trečiosiomis valstybėmis Sąjungos vidaus saugumui svarbiose srityse. Tame kontekste finansavimas pagal teminę priemonę turėtų būti naudojamas trečiosiose valstybėse vykdomiems arba su jomis susijusiems veiksmams remti, siekiant Fondo tikslų, visų pirma siekiant prisidėti prie kovos su nusikalstamumu, įskaitant prekybą narkotikais ir prekybą žmonėmis, bei jų prevencijos ir kovos su tarpvalstybiniais neteisėto gabenimo tinklais;

(22) daugiausia Sąjungos biudžeto lėšų turėtų būti skiriama veiksmams, kurių atžvilgiu Sąjungos masto intervencija gali suteikti pridėtinės vertės, palyginti su vienų valstybių narių veiksmais. Saugumas iš esmės yra tarpvalstybinis klausimas, todėl reikia tvirto koordinuoto Sąjungos atsako. Todėl pagal šį reglamentą teikiama finansinė parama visų pirma padėtų stiprinti nacionalinius ir Sąjungos pajėgumus saugumo srityje;

(23) gali būti laikoma, kad valstybė narė nesilaiko atitinkamos Sąjungos *acquis*, kiek tai susiję su veiklos paramos iš Fondo naudojimu, jei ji neįvykdė savo pareigų pagal Sutartis saugumo srityje, jei kyla akivaizdi rizika, kad ta valstybė narė, įgyvendindama saugumo *acquis*, gali rimtai pažeisti Sąjungos vertybes arba jei) Šengeno vertinimo ataskaitoje ir pagal Tarybos reglamente (ES) Nr. 1053/2013 nustatytą stebėjimo mechanizmą atitinkamoje srityje nustatyta trūkumų;

(24) kad būtų pasiekti šiame reglamente nustatyti tikslai, Fondas turėtų atspindėti didesnio lankstumo ir supaprastinimo poreikį, kartu turėtų būti laikomasi nuspėjamumo reikalavimų ir užtikrinamas teisingas bei skaidrus išteklių paskirstymas; Įgyvendinant Fondą reikėtų vadovautis išlaidų efektyvumo, veiksmingumo, aktualumo, nuoseklumo, Sąjungos pridėtinės vertės ir kokybės principais. Be to, Fondas turėtų būti kuo veiksmingiau įgyvendinamas ir kuo patogiau naudotojams;

(25) šiame reglamente valstybių narių programoms turėtų būti nustatytos pradinės sumos, apskaičiuotos remiantis I priede nustatytais kriterijais;

(26) šios pradinės sumos turėtų būti valstybių narių programų ilgalaikių investicijų į saugumą pagrindas. Kad būtų galima atsižvelgti į vidaus ir išorės saugumo grėsmių arba pradinės padėties pokyčius, valstybėms narėms programavimo laikotarpio viduryje turėtų būti skirta papildoma suma, remiantis naujausiais turimais statistiniais duomenimis, kaip nustatyta I priede, atsižvelgiant į valstybių narių programos įgyvendinimo padėtį;

(27) kadangi iššūkiai saugumo srityje nuolat kinta, finansavimo paskirstymą reikia pritaikyti atsižvelgiant į vidaus ir išorės saugumo grėsmių pokyčius ir finansavimą reikia nukreipti prioritetams, kurie teikia didžiausią Sąjungos pridėtinę vertę. Siekiant tenkinti neatidėliotinus poreikius ir politikos bei Sąjungos prioritetų pokyčius, taip pat norint nukreipti finansavimą į veiksmus, teikiančius didelės Sąjungos pridėtinės vertės, dalis finansavimo turėtų būti periodiškai skiriama konkretiems veiksmams, Sąjungos veiksmams ir pagalbai ekstremaliosios situacijos atveju pagal teminę priemonę;

(28) valstybės narės turėtų būti skatinamos dalį savo programos asignavimo skirti IV priede išvardytiems veiksmams finansuoti pasinaudojant didesniu Sąjungos įnašų, iš esmės dėl didelės šių veiksmų Sąjungos pridėtinės vertės arba jų prioritetinės svarbos Sąjungai;

(29) dalis turimų Fondo išteklių taip pat galėtų būti paskirti konkretiems veiksmams, kuriems reikia valstybių narių bendradarbiavimo, įgyvendinti arba konkretiems veiksmams, kai dėl naujų pokyčių Sąjungoje reikia papildomo finansavimo vienai ar daugiau valstybių narių, įgyvendinti. Tuos konkrečius veiksmus Komisija turėtų nustatyti savo darbo programose;

(30) Fondas turėtų padėti remti veiklos išlaidas, susijusias su vidaus saugumu, kad suteiktų valstybėms narėms galimybę išlaikyti pajėgumus, kurie yra itin svarbūs visai Sąjungai. Teikiant tokią paramą būtų padengiamos visos atrinktos konkrečios išlaidos, susijusios su Fondo tikslų įgyvendinimu, ir ji turėtų būti sudėtinė valstybių narių programų dalis;

(31) siekiant papildyti šio Fondo politikos tikslo įgyvendinimą nacionaliniu lygmeniu vykdant valstybių narių programas, iš Fondo taip pat turėtų būti teikiama parama Sąjungos lygmens veiksmams. Tokiais veiksmais turėtų būti siekiama Fondo intervencijos taikymo sričiai priklausančių bendrų strateginių tikslų, susijusių su politikos analize ir inovacijomis, tarpvalstybiniu tarpusavio mokymusi ir partnerystėmis, taip pat su naujų iniciatyvų ir veiksmų testavimu visoje Sąjungoje ar tarp tam tikrų valstybių narių. Fondo lėšomis turėtų būti remiamos valstybių narių pastangos, be kita ko, vietos lygmeniu, keistis geriausios praktikos pavyzdžiais ir skatinti bendrus mokymus, įskaitant teisėsaugos darbuotojų informuotumo apie radikalizaciją ir visų formų diskriminaciją, kurios galėtų skatinti smurtą, pavyzdžiui, antisemitizmo, priešiškumo čigonams ir kitų rasizmo formų, didinimą. Tuo tikslu galėtų būti finansuojamos specializuotos jaunesniųjų teisėsaugos darbuotojų mainų programos;

(31a) dėl tarpvalstybinio sunkių formų ir organizuoto nusikalstamumo ir terorizmo pobūdžio reikalingas koordinuotas atsakas ir bendradarbiavimas valstybėse narėse bei su valstybėmis narėmis ir kompetentingomis Sąjungos įstaigomis, organais ir agentūromis. Visos valstybių narių kompetentingos institucijos, įskaitant specializuotas teisėsaugos tarnybas, gali turėti vertingos informacijos, kad būtų galima veiksmingai kovoti su sunkių formų ir organizuotu nusikalstamumu ir terorizmu. Siekiant paspartinti keitimąsi informacija ir pagerinti informacijos, kuria dalijamasi, kokybę, ypač svarbu stiprinti tarpusavio pasitikėjimą. Reikėtų ieškoti naujų bendradarbiavimo ir keitimosi informacija, įskaitant grėsmių analizę, būdų ir juos išnagrinėti, atsižvelgiant į tokias esamas Sąjungos struktūras ir Sąjungai nepriklausančias struktūras kaip ES žvalgybos ir situacijų centras, Europolo Europos kovos su terorizmu centras, Europos kovos su terorizmu koordinatorius ir Kovos su terorizmu grupė. Fondas turėtų remti valstybių narių kompetentingas institucijas, atsakingas už nusikalstamų veikų prevenciją, atskleidimą ir tyrimą, kaip nurodyta SESV 87 straipsnyje, tiek, kiek jų veiklą apima Fondo taikymo sritis. Vykdant visą finansuojamą veiklą turėtų būti visapusiškai atsižvelgiama į įvairių kompetentingų institucijų ir Europos struktūrų teisinį statusą ir laikomasi reikalaujamų informacijos nuosavybės principų;

(32) siekiant stiprinti Sąjungos gebėjimą nedelsiant reaguoti į su saugumu susijusius incidentus ar Sąjungai kylančias naujas grėsmes, turėtų būti įmanoma teikti pagalbą ekstremaliosios situacijos atveju pagal šiame reglamente nustatytą sistemą. Tokia pagalba neturėtų būti teikiama vien nenumatytų atvejų ir ilgalaikėms priemonėms remti ar siekiant reaguoti į atvejus, kai skubiai imtis veiksmų reikia dėl to, kad kompetentingos institucijos netinkamai planuoja ir nesiima tinkamų veiksmų;

(33) siekiant užtikrinti reikiamą veiksmų lankstumą ir tenkinti naujai atsirandančius poreikius, turėtų būti sudaryta galimybė suteikti atitinkamų papildomų finansinių priemonių Sąjungos įstaigomis, organais ir agentūroms, kad jos galėtų atlikti tam tikras užduotis ekstremaliosios situacijos atvejais. Tais atvejais, kai užduotis, kurią reikia atlikti, yra tokio skubaus pobūdžio, kad jų biudžetų neįmanoma pakoreguoti laiku, Sąjungos įstaigoms, organams ir agentūroms turėtų būti galima skirti pagalbą ekstremaliosios situacijos atveju, be kita ko, dotacijų forma, laikantis Sąjungos institucijų Sąjungos lygmeniu nustatytų prioritetų ir iniciatyvų;

(33a) atsižvelgiant į tarpvalstybinį Sąjungos veiksmų pobūdį ir siekiant skatinti koordinuotus veiksmus, kad būtų pasiektas tikslas užtikrinti aukščiausio lygio saugumą Sąjungoje, Sąjungos įstaigoms, organams ir agentūroms išimtiniais atvejais galėtų būti skiriama parama Sąjungos veiksmams, be kita ko, dotacijų forma, kai jos padeda įgyvendinant Sąjungos veiksmus, patenkančius į atitinkamų įstaigų, organų ir agentūrų kompetenciją, ir kai tie veiksmai nefinansuojami Sąjungos įnašu į tų įstaigų, organų ir agentūrų biudžetą tvirtinant metinį biudžetą. Tokia parama turėtų atitikti Sąjungos institucijų Sąjungos lygmeniu nustatytus prioritetus ir iniciatyvas, kuriais siekiama užtikrinti Sąjungos pridėtinę vertę;

(34) šio Fondo politikos tikslo taip pat bus siekiama finansinėmis priemonėmis ir biudžeto garantijomis pagal Europos Parlamento ir Tarybos reglamentu (ES) 2021/523 sukurtos programos „InvestEU“ politikos finansavimo kryptis. Tokia finansinė parama rinkos nepakankamumo arba neoptimalaus investavimo atvejams spręsti turėtų būti naudojama proporcingai. Atitinkami veiksmai turėtų teikti aiškią Sąjungos pridėtinę vertę ir jais neturėtų būti dubliuojamas arba išstumiamas privatusis finansavimas ar iškraipoma konkurencija vidaus rinkoje. Veiksmai turėtų teikti aiškią Sąjungos pridėtinę vertę;

(34a) derinimo operacijos yra savanoriško pobūdžio ir yra Sąjungos biudžeto lėšomis remiami veiksmai, kuriais grąžintinos ir (arba) negrąžintinos paramos iš Sąjungos biudžeto formos derinamos su skatinamojo finansavimo / plėtros ar kitų viešųjų finansų įstaigų, taip pat komercinių finansų įstaigų ir investuotojų teikiamomis grąžintinos paramos formomis;

(35) šiame reglamente nustatomas Fondo finansinis paketas, kuris Europos Parlamentui ir Tarybai metinės biudžeto sudarymo procedūros metu yra svarbiausia orientacinė suma, kaip tai suprantama 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo,[[23]](#footnote-26) 18 punkte;

(36) šiam Fondui taikomas Europos Parlamento ir Tarybos reglamentas (ES, Euratomas) 2018/1046[[24]](#footnote-27) (toliau – Finansinis reglamentas). Finansiniame reglamente nustatytos Sąjungos biudžeto vykdymo taisyklės, įskaitant taisykles, susijusias su dotacijomis, apdovanojimais, viešaisiais pirkimais, netiesioginiu valdymu, finansinėmis priemonėmis, biudžeto garantijomis, finansine parama ir apmokėjimu išorės ekspertams. Siekiant užtikrinti Sąjungos finansavimo programų įgyvendinimo suderinamumą, Finansinis reglamentas turėtų būti taikomas veiksmams, įgyvendinamiems taikant tiesioginį ar netiesioginį Fondo valdymą;

(37) siekiant įgyvendinti veiksmus pagal pasidalijamojo valdymo principą, Fondas turėtų būti nuoseklios sistemos, kurią sudaro šis reglamentas, Finansinis reglamentas ir 2021–2027 m. Bendrų nuostatų reglamentas, dalis;

(38) 2021–2027 m. Bendrų nuostatų reglamentu nustatoma Europos regioninės plėtros fondo, „Europos socialinio fondo +“, Sanglaudos fondo, Europos jūrų reikalų ir žvejybos ir akvakultūros fondo, Teisingos pertvarkos fondas, Prieglobsčio, migracijos ir integracijos fondo, Vidaus saugumo fondo ir išorės sienų ir vizų finansinės paramos priemonės, įtrauktos į Integruoto sienų valdymo fondą, veiksmų sistema ir jame visų pirma išdėstomos Sąjungos fondų, įgyvendinamų pagal pasidalijamojo valdymo principą, programavimo, stebėsenos ir vertinimo, valdymo ir kontrolės taisyklės. Be to, šiame reglamente būtina nurodyti Fondo tikslus ir nustatyti konkrečias nuostatas dėl veiksmų, kurie gali būti finansuojami teikiant paramą Fondo lėšomis;

(38a) 2021–2027 m. Bendrų nuostatų reglamento 84 straipsnyje yra nustatyta šiam Fondui skirta išankstinio finansavimo sistema, o šiame reglamente nustatoma konkrečią išankstinio finansavimo norma. Be to, siekiant užtikrinti greitą reagavimą į ekstremaliąją situaciją, tikslinga nustatyti konkrečią išankstinio finansavimo normą pagalbai ekstremaliosios situacijos atveju. Išankstinio finansavimo sistema turėtų užtikrinti, kad valstybės narės turėtų priemonių teikti paramą naudos gavėjams nuo pat programų įgyvendinimo pradžios;

(39) finansavimo rūšys ir įgyvendinimo metodai pagal šį reglamentą turėtų būti pasirenkami remiantis gebėjimu pasiekti veiksmų konkrečius tikslus ir užtikrinti rezultatus, visų pirma atsižvelgiant į kontrolės išlaidas, administracinę naštą ir reikalavimų nesilaikymo riziką. Todėl turėtų būti svarstoma galimybė naudoti fiksuotąsias sumas, fiksuotąsias normas ir vieneto įkainius, taip pat su išlaidomis nesusijusį finansavimą, kaip nurodyta Finansinio reglamento 125 straipsnio 1 dalyje;

(39a) siekiant kuo geriau pasinaudoti vieno bendro audito principu, tikslinga nustatyti konkrečias projektų kontrolės ir audito taisykles, kai naudos gavėjos yra tarptautinės organizacijos, kurių vidaus kontrolės sistemas yra teigiamai įvertinusi Komisija. Tokių projektų atveju vadovaujančiosios institucijos turėtų turėti galimybę apriboti savo valdymo patikrinimus, jei naudos gavėjas laiku pateikia visus būtinus duomenis ir informaciją apie projekto vykdymo pažangą ir pagrindinių išlaidų tinkamumą finansuoti. Be to, kai tokios tarptautinės organizacijos įgyvendinamas projektas yra audito imties dalis, audito institucija turėtų turėti galimybę vykdyti savo darbą pagal 4400-ąjį tarptautinio susijusių paslaugų standarto (ISRS) „Užduotys atlikti sutartas procedūras dėl finansinės informacijos“ principus;

(39b) pagal Finansinio reglamento 193 straipsnio 2 dalį dotacija gali būti skirta jau pradėtam įgyvendinti veiksmui, jeigu pareiškėjas gali įrodyti, kad veiksmą buvo būtina pradėti įgyvendinti prieš pasirašant susitarimą dėl dotacijos. Tačiau išlaidos, patirtos prieš pateikiant dotacijos paraišką, neatitinka Sąjungos finansavimo reikalavimų , išskyrus tinkamai pagrįstus išimtinius atvejus. Siekiant išvengti bet kokio Sąjungos paramos sutrikdymo, kuris galėtų pakenkti Sąjungos interesams, turėtų būti įmanoma ribotą laikotarpį 2021–2027 m. daugiametės finansinės programos vykdymo pradžioje nustatyti, kad patirtos išlaidos, susijusios su jau pradėtais įgyvendinti pagal šį reglamentą taikant tiesioginio valdymo principą remiamais veiksmais, atitinka Sąjungos finansavimo reikalavimus nuo 2021 m. sausio 1 d., net jei tos išlaidos buvo patirtos prieš pateikiant dotacijos paraišką arba prašymą suteikti paramą;

(40) pagal Finansinį reglamentą, Europos Parlamento ir Tarybos reglamentą (ES, Euratomas) Nr. 883/2013[[25]](#footnote-29) ir Tarybos reglamentus (EB, Euratomas) Nr. 2988/95[[26]](#footnote-30), (EB, Euratomas) Nr. 2185/96[[27]](#footnote-31) bei (ES) 2017/1939[[28]](#footnote-32) Sąjungos finansiniai interesai turi būti apsaugoti proporcingomis priemonėmis, įskaitant priemones, susijusias su pažeidimų, be kita ko, sukčiavimo prevenciją, nustatymą, ištaisymą ir tyrimą, prarastų, nepagrįstai išmokėtų ar neteisingai panaudotų lėšų susigrąžinimą ir, kai tinkama, administracinių nuobaudų skyrimą. Visų pirma, vadovaujantis Reglamentu (Euratomas, EB) Nr. 2185/96 ir Reglamentu (ES, Euratomas) Nr. 883/2013, Europos kovos su sukčiavimu tarnyba (OLAF) turi įgaliojimus atlikti administracinius tyrimus, įskaitant patikrinimus ir inspektavimus vietoje, siekdama nustatyti, ar nebūta Sąjungos finansiniams interesams kenkiančių sukčiavimo, korupcijos ar kitos nusikalstamos veikos atvejų. Pagal Tarybos reglamentą (ES) 2017/1939 Europos prokuratūra turi įgaliojimus tirti Sąjungos finansiniams interesams kenkiančias nusikalstamas veikas, kaip numatyta Europos Parlamento ir Tarybos direktyvoje (ES) 2017/1371[[29]](#footnote-33), ir vykdyti baudžiamąjį persekiojimą už jas. Pagal Finansinį reglamentą bet kuris asmuo arba subjektas, gaunantis Sąjungos lėšas, turi visapusiškai bendradarbiauti Sąjungos finansinių interesų apsaugos klausimu, suteikti būtinas teises ir prieigą Komisijai, OLAF, Audito Rūmams ir, kiek tai susiję su tvirtesniame bendradarbiavime pagal Reglamentą (ES) 2017/1939 dalyvaujančiomis valstybėmis narėmis, Europos prokuratūrai bei užtikrinti, kad visos trečiosios šalys, dalyvaujančios įgyvendinant Sąjungos lėšas, suteiktų lygiavertes teises; Valstybės narės turėtų visapusiškai bendradarbiauti ir suteikti visą reikalingą pagalbą Sąjungos institucijoms, įstaigoms, organams ir agentūroms, kad būtų apsaugoti Sąjungos finansiniai interesai.

(41) šiam reglamentui taikomos Europos Parlamento ir Tarybos pagal SESV 322 straipsnį priimtos horizontaliosios finansinės taisyklės. Šios taisyklės nustatytos Finansiniame reglamente ir jomis visų pirma nustatoma biudžeto sudarymo ir vykdymo pasitelkiant dotacijas, viešuosius pirkimus, apdovanojimus ir netiesioginį vykdymą tvarka ir numatoma finansų pareigūnų atsakomybės kontrolė. Pagal SESV 322 straipsnį priimtose taisyklėse taip pat numatyta bendra Sąjungos biudžeto apsaugos sąlygų sistema;

(42) pagal Tarybos sprendimą 2013/755/ES[[30]](#footnote-34) užjūrio šalyse arba teritorijose įsisteigę asmenys ir subjektai turėtų atitikti reikalavimus gauti finansavimą, atsižvelgiant į Fondo taisykles ir tikslus bei galimas priemones, taikomas valstybei narei, su kuria atitinkama užjūrio šalis ar teritorija yra susijusi;

(43) pagal SESV 349 straipsnį ir remdamosi 2017 m. spalio 24 d. Komisijos komunikatu „Sustiprinta ir atnaujinta strateginė partnerystė su ES atokiausiais regionais“, kurį Taryba patvirtino savo 2018 m. balandžio 12 d. išvadose, atitinkamos valstybės narės turėtų užtikrinti, kad jų programomis būtų reaguojama į konkrečius atokiausių regionų iššūkius. Iš Fondo toms valstybėms narėms turėtų būti suteikiami tinkami ištekliai, skirti atitinkamai padėti atokiausiems regionams;

(44) remiantis 2016 m. balandžio 13 d. Tarpinstitucinio susitarimo dėl geresnės teisėkūros[[31]](#footnote-36) 22 ir 23 punktais, Fondas turėtų būti vertinamas remiantis informacija, surinkta taikant konkrečius stebėsenos reikalavimus, kartu vengiant administracinės naštos, tenkančios visų pirma valstybėms narėms, ir pernelyg didelio reguliavimo. Tie reikalavimai, kai tinkama, turėtų apimti išmatuojamus rodiklius, kuriais remiantis būtų vertinamas fondo poveikis vietoje. Norint įvertinti naudojant Fondą pasiektus rezultatus, reikėtų nustatyti su kiekvienu Fondo konkrečiu tikslu susijusius rodiklius ir susijusias siektinas reikšmes; Tie rodikliai turėtų apimti kokybinius ir kiekybinius rodiklius;

(45) atsižvelgiant į tai, jog svarbu, kad kova su klimato kaita vyktų laikantis Sąjungos įsipareigojimų įgyvendinti Paryžiaus susitarimą, priimtą pagal Jungtinių Tautų bendrąją klimato kaitos konvenciją,[[32]](#footnote-37) ir įsipareigojimo siekti Jungtinių Tautų darnaus vystymosi tikslų, veiksmais pagal šį reglamentą turėtų būti padedama įgyvendinti tikslą, kad 30 % visų daugiametės finansinės programos išlaidų sudarytų išlaidos klimato srities tikslų integravimui, ir užmojį, kad išlaidos biologinės įvairovės tikslams 2024 m. sudarytų 7,5% biudžeto, o 2026 m. ir 2027 m. – 10 % biudžeto, kartu atsižvelgiant į tai, kad šiuo metu klimato ir biologinės įvairovės tikslai iš dalies sutampa. Fondo lėšomis turėtų būti remiama veikla, kurią vykdant laikomasi Sąjungos klimato ir aplinkos apsaugos standartų bei prioritetų ir nedaroma reikšminga žala aplinkos apsaugos tikslams, kaip tai suprantama Europos Parlamento ir Tarybos reglamento (ES) 2020/852[[33]](#footnote-38) 17 straipsnyje;

(46) pasitelkdamos rodiklius ir finansines ataskaitas, Komisija ir valstybės narės turėtų stebėti Fondo įgyvendinimą pagal atitinkamas 2021–2027 m. Bendrų nuostatų reglamento ir šio reglamento nuostatas, Nuo 2023 m. valstybės narės turėtų teikti Komisijai paskiausių ataskaitinių metų metines veiklos rezultatų ataskaitas. Tose ataskaitose turėtų būti pateikta informacija apie pažangą, padarytą įgyvendinant valstybių narių programas. Valstybės narės taip pat turėtų Komisijai pateikti tų ataskaitų santraukas. Komisija turėtų išversti tas santraukas į visas Sąjungos oficialiąsias kalbas ir viešai jas paskelbti savo interneto svetainėje kartu su nuorodomis į valstybių narių interneto svetaines, nurodytas 2021–2027 m. Bendrų nuostatų reglamento 44 straipsnio 1 dalyje;

(46a) Europos Parlamento ir Tarybos reglamentas (ES) Nr. 514/2014[[34]](#footnote-39) ir bet kuris 2014–2020 m. programavimo laikotarpiui taikytinas aktas turėtų būti toliau taikomas 2014–2020 m. programavimo laikotarpiu Fondo lėšomis remiamoms programoms ir projektams. Kadangi Reglamento (ES) Nr. 514/2014 įgyvendinimo laikotarpis sutampa su programavimo laikotarpiu, kuriam taikomas šis reglamentas, siekiant užtikrinti tam tikrų tuo reglamentu patvirtintų veiksmų įgyvendinimo tęstinumą, turėtų būti nustatytos projektų laipsniško vykdymo nuostatos. Kiekvienas atskiras projekto etapas turėtų būti įgyvendinamas laikantis programavimo laikotarpio, kuriuo projektui teikiamas finansavimas, taisyklių;

(46b) kadangi šio reglamento tikslų valstybės narės vienos negali deramai pasiekti, o tų tikslų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali priimti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti;

(47) siekiant papildyti ir iš dalies pakeisti šio reglamento neesmines nuostatas, pagal SESV 290 straipsnį Komisijai turėtų būti deleguoti įgaliojimai priimti aktus dėl veiksmų, kurie atitinka didesnių bendro finansavimo normų reikalavimus, kaip nurodyta IV priede, sąrašo ir veiklos paramos, siekiant toliau plėtoti stebėsenos ir vertinimo sistemą. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros nustatytais principais. Visų pirma siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose;

(48) siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Reglamento (ES) Nr. 182/2011[[35]](#footnote-40). Nagrinėjimo procedūra turėtų būti taikoma priimant įgyvendinimo aktams, kuriais nustatomos bendros valstybių narių pareigos, visų pirma pareiga teikti informaciją Komisijai, o patariamoji procedūra turėtų būti taikoma priimant įgyvendinimo aktus, susijusius su išsamiomis informacijos teikimo Komisijai pagal programavimo ir ataskaitų teikimo tvarką sąlygomis, atsižvelgiant į grynai techninį jų pobūdį. Komisija turėtų priimti nedelsiant taikytinus įgyvendinimo aktus, kai tinkamai pagrįstais atvejais, susijusiais su tokios pagalbos pobūdžiu ir paskirtimi, yra priežasčių, dėl kurių privaloma skubėti;

(49) pagal prie ES sutarties ir SESV pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį reglamentą ir jis nėra jai privalomas ar taikomas;

(50) pagal prie ES sutarties ir SESV pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį Airija pranešė apie savo pageidavimą dalyvauti priimant ir taikant šį reglamentą;

(51) tikslinga šio reglamento taikymo trukmę suderinti su Tarybos reglamento (ES, Euratomas) 2020/2093[[36]](#footnote-41) taikymo trukme;

(52) Siekiant užtikrinti paramos teikimo atitinkamoje politikos srityje tęstinumą ir sudaryti sąlygas ją įgyvendinti nuo 2021–2027 m. daugiametės finansinės programos pradžios, šis reglamentas turėtų įsigalioti skubos tvarka ir turėtų būti taikomas atgaline data nuo 2021 m. sausio 1 d.,

PRIĖMĖ ŠĮ REGLAMENTĄ:

**I SKYRIUS**

**BENDROSIOS NUOSTATOS**

*1 straipsnis*

**Dalykas**

1. Šiuo reglamentu 2021–2027 m. daugiametės finansinės programos laikotarpiui įsteigiamas Vidaus saugumo fondas (toliau – Fondas).

2. Šiuo reglamentu nustatomi:

a) Fondo politikos tikslai;

b) konkretūs Fondo tikslai ir priemonės tiems konkretiems tikslams įgyvendinti;

c) 2021 m. sausio 1 d.–2027 m. gruodžio 31 d. biudžetas;

d) Sąjungos finansavimo formos ir tokio finansavimo teikimo taisyklės.

*2 straipsnis*

**Apibrėžtys**

Šiame reglamente vartojamų terminų apibrėžtys:

1) derinimo operacija – Sąjungos biudžeto lėšomis remiami veiksmai, įskaitant atliekamus derinimo priemonėmis, kaip tai suprantama Finansinio reglamento 2 straipsnio 6 punkte;

2) kompetentingos institucijos –valstybių narių institucijos, atsakingos už nusikalstamų veikų užkardymą, išaiškinimą ir tyrimą, kaip nurodyta SESV 87 straipsnio 1 dalyje, įskaitant policijos, muitinės ir kitas specializuotas teisėsaugos tarnybas;

3) nusikalstamumo prevencija – visos priemonės, kuriomis siekiama sumažinti arba kitaip padėti mažinti nusikalstamumą ir piliečių nesaugumo jausmą, kaip nurodyta Tarybos sprendimo 2009/902/TVR[[37]](#footnote-42) 2 straipsnio 2 dalyje;

4) ypatingos svarbos infrastruktūros objektas – turtas, tinklas, sistema ar jų dalys, kurie yra ypač svarbūs esminėms visuomenės funkcijoms, žmonių sveikatai, saugai, saugumui, ekonominei arba socialinei gerovei palaikyti ir kurių veikimo sutrikdymas, pažeidimas ar sunaikinimas turėtų didelį poveikį valstybėje narėje arba Sąjungoje, nes tos funkcijos nebūtų palaikomos;

5) kibernetiniai nusikaltimai – nusikaltimai, kurie gali būti vykdomi tik naudojantis informacinių ir ryšių technologijų sistemomis (IRT sistemos), kai tos sistemos yra nusikaltimo darymo įrankis arba pirminis nusikaltimo objektas (toliau – išimtinai kibernetiniai nusikaltimai), arba tradiciniai nusikaltimai, kurių mastas arba aprėptis gali būti padidinti naudojant kompiuterius, kompiuterių tinklus arba kitas IRT sistemas (toliau – nusikaltimai pasinaudojant kibernetine erdve);

6) ES politikos ciklo operatyviniai veiksmai – veiksmai, vykdomi pagal kovos su organizuotu ir sunkių formų tarptautiniu nusikalstamumu ES politikos ciklą, vykdomi pasitelkiant struktūrizuotą daugiadalykio bendradarbiavimo platformą EMPACT, kurio tikslas – kovoti su Sąjungai kylančiomis didžiausiomis sunkių formų ir organizuoto nusikalstamumo grėsmėmis, skatinant valstybių narių, Sąjungos institucijų, įstaigų bei agentūrų ir, kai aktualu, trečiųjų valstybių bei tarptautinių organizacijų bendradarbiavimą;

7)keitimasis informacija – Sutarties dėl Europos Sąjungos veikimo (SESV) 87 straipsnyje nurodytoms institucijoms, taip pat Europolui ir kitoms atitinkamoms Sąjungos įstaigoms, organams arba agentūroms svarbios su nusikalstamų veikų, visų pirma tarpvalstybinio, sunkių formų ir organizuoto nusikalstamumo ir terorizmo, prevencija, nustatymu, tyrimu ir baudžiamuoju persekiojimu už jas susijusios informacijos saugus rinkimas, saugojimas, tvarkymas, analizavimas, prieiga prie jos ir jos perdavimas;

8) organizuotas nusikalstamumas – baustina veika, susijusi su dalyvavimu nusikalstamos organizacijos, kaip apibrėžta Tarybos pamatinio sprendimo 2008/841/TVR[[38]](#footnote-43) 1 straipsnio 1 punkte, veikloje;

9) parengtis – veiksmai, kuriais konkrečiai siekiama užkirsti kelią su galimais teroristiniais išpuoliais arba kitais su saugumu susijusiais incidentais, patenkančiais į šio reglamento taikymo sritį, susijusiai rizikai arba tą riziką sumažinti;

10) Šengeno vertinimo ir stebėsenos mechanizmas – vertinimo ir stebėsenos mechanizmas, kaip nustatyta Tarybos reglamente (ES) Nr. 1053/2013;

11) terorizmas – tyčinės veikos ir nusikalstamos veikos, kaip nurodyta Europos Parlamento ir Tarybos direktyvoje (ES) 2017/541**[[39]](#footnote-45)**;

12) ekstremalioji situacija – su saugumu susijęs incidentas**,** naujai kylanti grėsmė arba naujai nustatytas pažeidžiamumas, patenkantys į šio reglamento taikymo sritį, kurie daro arba gali daryti didelį neigiamą poveikį žmonių, viešųjų erdvių ar ypatingos svarbos infrastruktūros objektų saugumui vienoje ar keliose valstybėse narėse**;**

13) slaptosios operacijos pinigai – tikri grynieji pinigai, kurie atliekant nusikalstamos veikos tyrimą rodomi kaip likvidumo ir mokumo įrodymas įtariamiesiems arba kitiems asmenims, turintiems informacijos apie objekto prieinamumą ar pristatymą arba veikiantiems kaip tarpininkai, siekiant atlikti fiktyvų įsigijimo sandorį, kai siekiama suimti įtariamuosius, nustatyti neteisėtos gamybos vietas arba kitaip išardyti organizuotą nusikalstamą grupę;

14) radikalizacija – radikalizacija, perauganti į smurtinį ekstremizmą ir terorizmą, t. y. laipsniškas ir sudėtingas procesas, kurio metu asmuo arba asmenų grupė pradeda laikytis radikalios ideologijos ar įsitikinimų, pagal kuriuos pripažįstamas, naudojamas arba toleruojamas smurtas, įskaitant teroro aktus, siekiant konkretaus politinio, religinio arba ideologinio tikslo.

*3 straipsnis*

**Fondo tikslai**

1. Fondo politikos tikslas – padėti užtikrinti aukštą saugumo lygį Sąjungoje, visų pirma vykdant terorizmo ir radikalizacijos, sunkių formų bei organizuoto nusikalstamumo ir kibernetinių nusikaltimų prevenciją ir kovojant su jais, padedant nusikaltimų aukoms ir jas apsaugant, taip pat rengiantis su saugumu susijusiems incidentams, rizikai ir krizėms, patenkantiems į šio reglamento taikymo sritį, apsisaugant nuo jų ir veiksmingai juos valdant.

2. Siekiant 1 dalyje nurodyto politikos tikslo, Fondas prisideda prie šių konkrečių tikslų:

a) gerinti ir lengvinti kompetentingų institucijų ir atitinkamų Sąjungos įstaigų, organų ir agentūrų tarpusavio keitimąsi informacija bei keitimąsi informacija jų viduje, taip pat, kai aktualu, su trečiosiomis valstybėmis ir tarptautinėmis organizacijomis;

b) gerinti ir intensyvinti tarpvalstybinį bendradarbiavimą, įskaitant kompetentingų institucijų tarpusavyje ir jų viduje vykdomas bendras operacijas, susijusias su terorizmu ir tarpvalstybinio pobūdžio sunkių formų bei organizuotu nusikalstamumu, ir

c) remti valstybių narių pajėgumų, susijusių su nusikalstamumo, terorizmo ir radikalizacijos prevencija ir kova su jais, stiprinimą, taip pat su saugumu susijusių incidentų, rizikos ir krizių valdymą, be kita ko, užtikrinant glaudesnį valdžios institucijų, atitinkamų Sąjungos įstaigų, organų arba agentūrų, pilietinės visuomenės ir privačiojo sektoriaus partnerių skirtingose valstybėse narėse bendradarbiavimą.

3. Siekiant 2 dalyje nurodytų konkrečių tikslų, Fondo veikla įgyvendinama taikant II priede išvardytas įgyvendinimo priemones.

4 straipsnis  
Pagarba pagrindinėms teisėms

Fondo lėšomis finansuojami veiksmai įgyvendinami užtikrinant visapusišką pagarbą pagrindinėms teisėms ir žmogaus orumui. Veiksmai visų pirma turi atitikti Chartiją, Sąjungos duomenų apsaugos teisę ir Europos žmogaus teisių ir pagrindinių laisvių apsaugos konvenciją (EŽTK). Jei įmanoma, įgyvendindamos veiksmus valstybės narės ypač daug dėmesio pirmiausia skiria pagalbai pažeidžiamiems asmenims, visų pirma vaikams ir nelydimiems nepilnamečiams, ir jų apsaugai.

*4 straipsnis*

**Paramos aprėptis**

1. Siekiant 3 straipsnyje nurodytų tikslų ir laikantis II priede išvardytų įgyvendinimo priemonių, Fondo lėšomis visų pirma remiami tokie veiksmai, kurie yra išvardyti III priede.

2. Siekiant įgyvendinti 3 straipsnyje išdėstytus tikslus, Fondo lėšomis, kai tikslinga ir taikant tinkamas apsaugos priemones, atsižvelgiant į Sąjungos prioritetus, gali būti remiami veiksmai trečiosiose valstybėse ir su trečiosiomis valstybėmis susiję veiksmai, kaip nurodyta III priede, pagal 18 straipsnį.

3) Kiek tai susiję su trečiosiose valstybėse vykdomais ir su jomis susijusiais veiksmais, Komisija ir valstybės narės kartu su Europos išorės veiksmų tarnyba pagal savo atitinkamą atsakomybę užtikrina veiksmų koordinavimą su atitinkama Sąjungos politika, strategijomis ir priemonėmis. Jos visų pirma užtikrina, kad trečiosiose valstybėse vykdomi ir su jomis susiję veiksmai:

a) būtų vykdomi užtikrinant sinergiją ir suderinamumą su kitais veiksmais už Sąjungos ribų, kurie remiami kitomis Sąjungos priemonėmis;

b) būtų suderinami su Sąjungos išorės politika, jais būtų laikomasi politikos suderinamumo vystymosi labui principo ir jie būtų suderinami su konkrečiam regionui ar šaliai taikomais strateginio programavimo dokumentais;

c) būtų sutelkti į priemones, kurios nėra orientuotos į vystymąsi ir

d) jais būtų paisoma Sąjungos vidaus politikos sričių interesų ir jie derėtų su veiksmais, vykdomais Sąjungos teritorijoje.

4. Įranga ir IRT sistemos, finansuojamos šio Fondo lėšomis, taip pat gali būti naudojamos sienų valdymo ir vizų finansinės paramos priemonės, Reglamento (ES) 2021/…[[40]](#footnote-46)+ 13 straipsnio 14 dalies c punkte nurodytose papildomose srityse.

Tokia įranga ir IRT sistemos turi išlikti naudotinos ir dislokuotinos šio Fondo tikslais.

Įrangos naudojimas pirmoje pastraipoje nurodytose papildomose srityse turi neviršyti 30 % viso tos įrangos naudojimo laikotarpio.

Papildomose srityse naudojamoms IRT sistemomis, kaip nurodyta pirmoje pastraipoje, teikiami duomenys ir paslaugos nusikalstamų veikų prevencijos, nustatymo ir tyrimo tikslais.

Valstybės narės savo metinėse veiklos rezultatų ataskaitose informuoja Komisiją apie tokį daugiatikslės įrangos ir IRT sistemų papildomą naudojimą ir jų dislokavimo vietą.

5. Toliau nurodyti veiksmai nėra tinkami finansuoti:

a) veiksmai, apimantys tik viešosios tvarkos palaikymą nacionaliniu lygmeniu;

b) veiksmai, vykdomi kariniu arba gynybos tikslu;

c) įranga, kurios pagrindinė paskirtis – muitinis tikrinimas;

d) prievartos veiksmams naudojama įranga, įskaitant ginklus, šaudmenis, sprogmenis ir riaušių policijos lazdas, išskyrus atvejus, kai ši įranga naudojama mokymo tikslais;

e) premijos informatoriams ir slaptųjų operacijų pinigai, kai tai nėra ES politikos ciklo operatyvinių veiksmų dalis.

Nukrypstant nuo pirmos pastraipos, ekstremaliosios situacijos atveju pirmos pastraipos a punkte nurodyti veiksmai gali būti laikomi tinkamais finansuoti.

**II SKYRIUS**

**FINANSINĖ IR ĮGYVENDINIMO SISTEMA**

**1 SKIRSNIS**

**BENDROSIOS NUOSTATOS**

*6 straipsnis*

**Bendrieji principai**

1. Fondo teikiama parama papildo nacionalinius, regionų ir vietos intervencinius veiksmus ir ja pirmiausia siekiama suteikti Sąjungos pridėtinę vertę Fondo tikslams pasiekti***.***

2. Komisija ir valstybės narės užtikrina, kad Fondo ir valstybių narių teikiama parama derėtų su atitinkamais Sąjungos veiksmais, politika ir prioritetais ir papildytų kitų Sąjungos priemonių teikiamą paramą.

3. Fondo veikla įgyvendinama taikant pasidalijamąjį, tiesioginį arba netiesioginį valdymą pagal Finansinio reglamento 62 straipsnio 1 dalies pirmos pastraipos a, b ir c punktus.

4. Vadovaujantis Finansinio reglamento 193 straipsnio 2 dalies antros pastraipos a punktu, atsižvelgiant į tai, kad šio reglamento įsigaliojimas atidėtas, ir siekiant užtikrinti tęstinumą, patirtos išlaidos, susijusios su jau pradėtais vykdyti pagal šį reglamentą taikant tiesioginį valdymą remiamais veiksmais, ribotą laikotarpį gali būti laikomos tinkamomis finansuoti nuo 2021 m. sausio 1 d., net jei tos išlaidos buvo patirtos prieš pateikiant dotacijos paraišką arba prašymą suteikti paramą.

*7 straipsnis*

**Biudžetas**

1. Laikotarpiu nuo  m. sausio 1 d. iki gruodžio 31 d.Fondo veiklos įgyvendinimo finansinis paketas yra 1 931 000 000 EUR einamosiomis kainomis.

2. Finansinis paketas naudojamas taip:

a) 1 352 000 000 EUR skiriama valstybių narių programoms, įgyvendinamoms taikant pasidalijamąjį valdymą;

b) 579 000 000 EUR skiriama 8 straipsnyje nurodytai teminei priemonei.

3. Komisijos iniciatyva iki 0,84 % finansinio paketo lėšų skiriama techninei paramai, kaip nurodyta 2021–2027 m. Bendrų nuostatų reglamento 35 straipsnyje, susijusiai su Fondo veiklos įgyvendinimu.

4. Vadovaujantis 2021–2027 m. Bendrų nuostatų reglamento 26 straipsniu, ne daugiau kaip 5 % pradinių asignavimų valstybei narei iš bet kurio to reglamento fondo, kuriam taikomas pasidalijamasis valdymas, valstybių narių prašymu gali būti perkelta Fondui, kuriam taikomas tiesioginis arba netiesioginis valdymas. Komisija tvarko tuos išteklius tiesiogiai pagal Finansinio reglamento 62 straipsnio 1 dalies pirmos pastraipos a punktą arba netiesiogiai pagal 62 straipsnio 1 dalies pirmos pastraipos c punktą. Tie ištekliai naudojami atitinkamos valstybės narės naudai.

*8 straipsnis*

**Bendrosios nuostatos dėl teminės priemonės įgyvendinimo**

1. 7 straipsnio 2 dalies b punkte nurodyta suma skirstoma lanksčiai pagal teminę priemonę, taikant pasidalijamąjį, tiesioginį ir netiesioginį valdymą, kaip nustatyta darbo programose.

Pagal teminę priemonę skiriamas finansavimas naudojamas šioms jos sudedamosioms dalims:

a) konkretiems veiksmams, kaip nustatyta 15 straipsnyje;

b) Sąjungos veiksmams, kaip nustatyta 20 straipsnyje, ir

c) pagalbai ekstremaliosios situacijos atveju, kaip nustatyta 25 straipsnyje.

Komisijos iniciatyva teikiama techninė parama, kaip nurodyta 2021–2027 m. Bendrų nuostatų reglamento 35 straipsnyje, taip pat remiama 7 straipsnio 2 dalies b punkte nurodytos sumos lėšomis.

2. Finansavimas pagal teminę priemonę skiriamas prioritetams, kurie suteikia Sąjungai didelės pridėtinės vertės arba kuriais reaguojama į neatidėliotinus poreikius, laikantis sutartų Sąjungos prioritetų, kaip atspindėta II priede.Finansavimas pagal teminę priemonę naudojamas trečiosiose valstybėse vykdomiems arba su jomis susijusiems veiksmams remti, siekiant Fondo tikslų, visų pirma siekiant prisidėti prie kovos su nusikalstamumu, įskaitant prekybą narkotikais, prekybą žmonėmis, bei jų prevencijos ir kovos su tarpvalstybiniais nusikalstamais neteisėto žmonių gabenimo tinklais.

3. Komisija bendradarbiauja su pilietinės visuomenės organizacijomis ir atitinkamais tinklais, visų pirma siekdama parengti ir įvertinti darbo programas dėl Fondo lėšomis finansuojamų Sąjungos veiksmų, kaip nurodyta 20 straipsnyje.

4. Kai finansavimas pagal teminę priemonę valstybėms narėms skiriamas taikant tiesioginį arba netiesioginį valdymą, Komisija užtikrina, kad neatrenkami projektai, dėl kurių Komisija yra priėmusi pagrįstą nuomonę, susijusią su pažeidimo nagrinėjimo procedūra pagal SESV 258 straipsnį, dėl kurios kiltų dvejonių dėl išlaidų teisėtumo ir tvarkingumo arba tų projektų vykdymo.

5. 2021–2027 m. Bendrų nuostatų reglamento 23 straipsnio ir 24 straipsnio 2 dalies tikslais, kai finansavimas pagal teminę priemonę įgyvendinamas taikant pasidalijamąjį valdymą, atitinkama valstybė narė užtikrina, kad dėl numatytų veiksmų negalėtų būti priimta Komisijos pateikta pagrįsta nuomonė, susijusi su pažeidimo nagrinėjimo procedūra pagal SESV 258 straipsnį klausimu, dėl kurio kiltų dvejonių dėl išlaidų teisėtumo ir tvarkingumo arba veiksmų vykdymo, o Komisija atlieka atitinkamą vertinimą.

6. Komisija pagal metinius Sąjungos biudžeto asignavimus nustato bendrą sumą, skirtiną teminei priemonei.

7. Komisija priima įgyvendinimo aktus, kuriais priima finansavimo sprendimus, kaip nurodyta Finansinio reglamento 110 straipsnyje, kuriuose nustatomi remtini tikslai bei veiksmai ir nurodomos konkrečios kiekvienai sudedamajai daliai, nurodytai šio straipsnio 1 dalies antroje pastraipoje, skiriamos sumos. Tokiuose finansavimo sprendimuose nustatoma, kai taikytina, bendra derinimo operacijoms rezervuota suma. Finansavimo sprendimai gali būti metiniai arba daugiamečiai ir gali būti skirti vienai ar daugiau teminės priemonės sudedamųjų dalių, nurodytų 1 dalies antroje pastraipoje. Tie įgyvendinimo aktai priimami laikantis šio reglamento 33 straipsnio 3 dalyje nurodytos nagrinėjimo procedūros.

8. Priėmusi finansavimo sprendimą, kaip nurodyta 7 dalyje, Komisija gali atitinkamai iš dalies pakeisti valstybių narių programas.

**2 SKIRSNIS**

**PARAMA IR ĮGYVENDINIMAS TAIKANT PASIDALIJAMĄJĮ VALDYMĄ**

*9 straipsnis*

**Taikymo sritis**

1. Šis skirsnis taikomas 7 straipsnio 2 dalies a punkte nurodytai finansinio paketo daliai ir papildomiems ištekliams, kurie turi būti įgyvendinami taikant pasidalijamąjį valdymą pagal 8 straipsnyje nurodytas teminei priemonei skirtą finansavimo sprendimą.

2. Pagal šį skirsnį teikiama parama įgyvendinama taikant pasidalijamąjį valdymą, laikantis Finansinio reglamento 63 straipsnio ir 2021–2027 m. Bendrų nuostatų reglamento.

*10 straipsnis*

**Biudžeto ištekliai**

1. 7 straipsnio 2 dalies a punkte nurodyta suma valstybių narių programoms preliminariai paskirstoma taip:

a) 1 127 000 000 EUR – laikantis I priede nustatytų kriterijų;

b) 225 000 000 EUR – valstybių narių programoms skirtų asignavimų koregavimui, kaip nurodyta 14 straipsnio 1 dalyje.

2. Jeigu 1 dalies b punkte nurodyta suma nepaskirstoma, likusi suma gali būti pridėta prie 7 straipsnio 2 dalies b punkte nurodytos sumos.

*11 straipsnis*

**Išankstinio finansavimo normos**

2021–2027 m. Bendrų nuostatų reglamento 90 straipsnio 4 dalimi, Fondo išankstinio finansavimo suma išmokama metinėmis dalimis anksčiau nei kiekvienų metų liepos 1 d., jei turima lėšų, šia tvarka:

a) 2021 m.: 4 %;

b) 2022 m.: 3 %;

c) 2023 m.: 5 %;

d) 2024 m.: 5 %;

e) 2025 m.: 5 %;

f) 2026 m.: 5 %.

Jei valstybių narių programa priimama po 2021 m. liepos 1 d., dalys išmokamos jo priėmimo metais.

*12 straipsnis*

**Bendro finansavimo normos**

1. Sąjungos biudžeto įnašas neviršija 75 % visų tinkamų finansuoti projekto išlaidų.

2. Sąjungos biudžeto įnašas gali būti padidintas iki 90 % visų tinkamų finansuoti išlaidų, susijusių su:

a) projektais, kurie įgyvendinami pagal konkrečius veiksmus, kaip nurodyta 15 straipsnyje;.

b) IV priede išvardytais veiksmais.

3. Sąjungos biudžeto įnašas gali būti padidintas iki 100 % visų tinkamų finansuoti išlaidų, susijusių su:

a) veiklos parama, kaip nurodyta 16 straipsnyje;

b) pagalba ekstremaliosios situacijos atveju, kaip nurodyta 25 straipsnyje.

c) valstybių narių iniciatyva teikiama technine parama, neviršijant 2021–2027 m. Bendrų nuostatų reglamento 30 straipsnio x dalies x punkte nustatytų ribų.

4. Komisijos sprendime, kuriuo patvirtinama valstybės narės programa, nustatoma bendro finansavimo norma ir didžiausia paramos, Fondo lėšomis teikiamos 1–3 dalyse nurodytų rūšių įnašams, suma.

5. Kiekvienos 1–3 dalyje nurodytos rūšies įnašo atžvilgiu Komisijos sprendime, kuriuo patvirtinama valstybės narės programa, nustatoma, ar tai įnašo rūšiai skirta bendro finansavimo norma taikoma:

a) visam įnašui, įskaitant viešąjį ir privatųjį įnašus,

b) tik viešajam įnašui.

*13 straipsnis*

**Valstybių narių programos**

1. Kiekviena valstybė narė užtikrina, kad jos programoje nustatyti prioritetai derėtų su Sąjungos prioritetais saugumo srityje ir jais būtų reaguojama į toje srityje kylančius iššūkius ir kad jie visiškai atitiktų atitinkamą Sąjungos *acquis* ir sutartus Sąjungos prioritetus. Apibrėždamos savo programų prioritetus valstybės narės užtikrina, kad jų programose būtų tinkamai atsižvelgta į II priede nurodytas įgyvendinimo priemones.

Komisija įvertina valstybių narių programas pagal 2021–2027 m. Bendrų nuostatų reglamento 23 straipsnį.

2. 1 dalies tikslais ir nedarant poveikio šio straipsnio 3 daliai, kiekviena valstybė narė skiria:

a) ne mažiau kaip 10 % pagal 10 straipsnio 1 dalį skirtų išteklių – 3 straipsnio 2 dalies a punkte nurodytam konkrečiam tikslui įgyvendinti ir

b) ne mažiau kaip 10 % pagal 10 straipsnio 1 dalį skirtų išteklių – 3 straipsnio 2 dalies b punkte nurodytam konkrečiam tikslui įgyvendinti.

3. Valstybės narės gali skirti mažiau nei 2 dalyje nurodytas minimalus procentinis dydis tik tais atvejais, jei ji programoje pateikia išsamų paaiškinimą, kodėl skiriant mažiau lėšų, nei numatyta remiantis tais dydžiais, nekiltų grėsmė, kad atitinkamas tikslas nebus pasiektas.

4. Komisija užtikrina, kad rengiant valstybių narių programas ankstyvuoju etapu būtų atsižvelgta į atitinkamų Sąjungos įstaigų, organų ir agentūrų žinias ir ekspertinę patirtį.

5. Kad būtų išvengta veiksmų dubliavimosi, valstybės narės konsultuojasi su atitinkamomis Sąjungos įstaigomis, organais ir agentūromis dėl jų veiksmų rengimo, visų pirma įgyvendindamos ES politikos ciklo operatyvinius veiksmus arba Jungtinės elektroninių nusikaltimų klausimų darbo grupės (J-CIT) koordinuojamus veiksmus, ir dėl mokymo veiklos rengimo.

6. Komisija gali, kai tinkama, į 5 skirsnyje nurodytas stebėsenos ir vertinimo užduotis įtraukti atitinkamas Sąjungos įstaigas, organus ir agentūras, visų pirma siekdama užtikrinti, kad veiksmai, kuriuos įgyvendinant teikiama Fondo parama, atitiktų atitinkamą Sąjungos *acquis* ir sutartus Sąjungos prioritetus.

7. Įrangai, transporto priemonėms įsigyti arba su saugumu susijusiai infrastruktūrai įrengti gali būti panaudojama ne daugiau kaip 35 % valstybės narės programos asignavimo. Ši viršutinė riba gali būti viršyta tik tinkamai pagrįstais atvejais.

8. Savo programose valstybės narės pirmenybę teikia:

a) sutartiems Sąjungos prioritetams ir saugumo srities *acquis*, visų pirma veiksmingam keitimuisi aktualia ir tikslia informacija, taip pat ES informacinių sistemų sąveikumo sistemos komponentų įgyvendinimui;

b) finansinių padarinių turinčioms rekomendacijoms, pateiktoms pagal Reglamentą (ES) Nr. 1053/2013 ir patenkančioms į šio reglamento taikymo sritį;

c) finansinių padarinių turintiems trūkumams konkrečiose šalyse, nustatytiems atliekant poreikių vertinimus, pavyzdžiui, pateikiant Europos semestro rekomendacijas kovos su korupcija srityje.

9. Prireikus atitinkama valstybės narės programa iš dalies pakeičiama vadovaujantis 2021–2027 m. Bendrų nuostatų reglamento 24 straipsniu, kad būtų atsižvelgta į šio straipsnio 5 dalies b punkte nurodytas rekomendacijas.

10. Valstybės narės visų pirma programose siekia vykdyti IV priede išvardytus veiksmus. Nenumatytų ar naujų aplinkybių atveju ir siekiant užtikrinti veiksmingą finansavimo panaudojimą, Komisijai pagal 32 straipsnį suteikiami įgaliojimai priimti deleguotuosius aktus, kuriais iš dalies keičiamas IV priede pateiktas veiksmų, kurie atitinka didesnių bendro finansavimo normų reikalavimus, sąrašas.

11. Kai valstybė narė nusprendžia įgyvendinti Fondo remiamus projektus su trečiąja valstybe arba trečiojoje valstybėje, prieš patvirtindama projektą atitinkama valstybė narė pasikonsultuoja su Komisija.

12. 2021–2027 m. Bendrų nuostatų reglamento 22 straipsnio 5 dalyje nurodytas programavimas grindžiamas šio reglamento VI priedo 2 lentelėje nurodytų rūšių intervenciniais veiksmais ir apima preliminarų programų išteklių suskirstymą pagal kiekvieno konkretaus tikslo intervencinių veiksmų rūšis, kaip nurodyta šio reglamento 3 straipsnio 2 dalyje.

*14 straipsnis*

**Laikotarpio vidurio peržiūra**

1. 2024 m. Komisija atitinkamų valstybių narių programoms skiria papildomą 10 straipsnio 1 dalies b punkte nurodytą sumą, atsižvelgdama į I priedo 2 dalyje nurodytus kriterijus. Finansavimas teikiamas nuo 2025 sausio 1 d.

2. Jei mokėjimo paraiškų, teikiamų pagal 2021–2027 m. Bendrų nuostatų reglamento 91 straipsnį, negauta dėl bent 10 % pirminio valstybės narės programos asignavimo, nurodyto šio reglamento 10 straipsnio 1 dalies a punkte, atitinkama valstybė narė neatitinka reikalavimų gauti papildomą asignavimą programai, nurodytai 10 straipsnio 1 dalies b punkte.

3. Nuo 2025 m. skirdama lėšas pagal 8 straipsnyje nurodyta teminę priemonę, Komisija atsižvelgia į valstybės narės pažangą, padarytą siekiant veiklos peržiūros plano tarpinių reikšmių, kaip nurodyta 2021–2027 m. Bendrų nuostatų reglamento 16 straipsnyje, ir į visus nustatytus įgyvendinimo trūkumus.

*15 straipsnis*

**Konkretūs veiksmai**

1. Konkretūs veiksmai – tai Fondo tikslus atitinkantys tarpvalstybiniai arba nacionaliniai projektai, suteikiantys Sąjungos pridėtinę vertę, kuriems įgyvendinti vienos, kelių ar visų valstybių narių programoms gali būti skirti papildomi asignavimai.

2. Be asignavimų, apskaičiuotų pagal 10 straipsnio 1 dalį, valstybės narės gali gauti finansavimą konkretiems veiksmams, jei valstybės narės programoje atitinkamai numatyta tą asignavimą skirti ir jei jis naudojamas siekiant padėti įgyvendinti Fondo tikslus, be kita ko, reaguoti į naujai kylančias grėsmes.

3. Konkrečių veiksmų finansavimas negali būti naudojamas kitiems valstybės narės programoje numatytiems veiksmams, išskyrus tinkamai pagrįstomis aplinkybėmis ir jei Komisija tam pritaria iš dalies pakeisdama valstybės narės programą.

*16 straipsnis*

**Veiklos parama**

1. Veiklos parama –valstybės narės asignavimo dalis, kuri naudojama kaip parama valdžios institucijoms, atsakingoms už užduočių ir paslaugų, kurios yra viešoji paslauga Sąjungai, įvykdymą ir suteikimą, tiek, kiek jos prisideda užtikrinant aukštą saugumo lygį Sąjungoje.

2. Valstybė narė gali iki 20 % sumos, iš Fondo skirtos jos programai, naudoti veiklos paramai valdžios institucijoms, atsakingoms už užduočių ir paslaugų, kurios yra viešoji paslauga Sąjungai, įvykdymą ir suteikimą, finansuoti.

3. Veiklos paramą naudojanti valstybė narė turi laikytis Sąjungos saugumo srities *acquis*.

4. Valstybės narės programoje ir 30 straipsnyje nurodytose metinėse veiklos rezultatų ataskaitose pagrindžia veiklos paramos naudojimą šio reglamento tikslams pasiekti. Prieš patvirtindama valstybės narės programą, Komisija įvertina pradinę padėtį valstybėse narėse, kurios nurodė ketinančios naudotis veiklos parama, remdamasi tų valstybių narių pateikta informacija, taip pat rekomendacijomis, pateiktomis taikant kokybės kontrolės ir vertinimo mechanizmus, pavyzdžiui, Šengeno vertinimo ir stebėsenos mechanizmą arba kitus kokybės kontrolės bei vertinimo mechanizmus, priklausomai nuo to, kas taikytina.

5. Veiklos parama daugiausia skiriama VII priede nustatytoms išlaidoms finansuoti.

6. Siekiant reaguoti į nenumatytas ar naujas aplinkybes ir užtikrinti veiksmingą finansavimo panaudojimą, Komisijai pagal 32 straipsnį suteikiami įgaliojimai priimti deleguotuosius aktus, kuriais iš dalies keičiami VII priede nurodyti tinkami finansuoti veiksmai.

**17 straipsnis**

***Tarptautinių organizacijų vykdomų projektų valdymo patikrinimai ir auditai***

1. Šis straipsnis taikomas tarptautinėms organizacijoms arba jų agentūroms, nurodytoms Finansinio reglamento 62 straipsnio 1 dalies antros pastraipos c punkto ii papunktyje, kurių sistemas, taisykles ir procedūras pagal to reglamento 154 straipsnio 4 ir 7 dalis Komisija *ex ante* įvertino kaip tinkamas, siekiant netiesiogiai įgyvendinti Sąjungos biudžeto lėšomis finansuojamas dotacijas (toliau – tarptautinės organizacijos).

2. Nedarant poveikio 2021–2027 m. Bendrų nuostatų reglamento 77 straipsnio pirmos pastraipos a punktui ir Finansinio reglamento 129 straipsniui, tais atvejais, kai tarptautinė organizacija yra naudos gavėja, kaip apibrėžta 2021–2027 m. Bendrų nuostatų reglamento 2 straipsnio 9 punkte, vadovaujančioji institucija neprivalo atlikti 2021–2027 m. Bendrų nuostatų reglamento 74 straipsnio 1 dalies pirmos pastraipos a punkte nurodytų valdymo patikrinimų, jeigu ta tarptautinė organizacija pateikia vadovaujančiajai institucijai Finansinio reglamento 155 straipsnio 1 dalies pirmos pastraipos a, b ir c punktuose nurodytus dokumentus.

3. Nedarant poveikio Finansinio reglamento 155 straipsnio 1 dalies pirmos pastraipos c punktui, valdymo pareiškime, kurį pateikia tarptautinė organizacija, patvirtinama, kad projektas atitinka taikytiną teisę ir paramos projektui sąlygas.

4. Be to, kai išlaidos turi būti atlygintos pagal 2021–2027 m. Bendrų nuostatų reglamento 53 straipsnio 1 dalies pirmos pastraipos a punktą, valdymo pareiškime, kurį pateikia tarptautinė organizacija, patvirtinama, kad:

a) naudos gavėjas patikrino sąskaitas faktūras ir jų apmokėjimą patvirtinančius dokumentus;

b) atliktas apskaitos įrašų arba apskaitos kodų, kuriuos naudos gavėjas tvarko sandorių, susijusių su vadovaujančiajai institucijai deklaruotomis išlaidomis, tikslais, patikrinimas.

5. Kai išlaidos turi būti atlygintos pagal 2021–2027 m. Bendrų nuostatų reglamento 48 straipsnio 1 dalies b, c ir d punktus, valdymo pareiškime, kurį pateikia tarptautinė organizacija, patvirtinama, kad išlaidų atlyginimo sąlygos yra įvykdytos.

6. Finansinio reglamento 155 straipsnio 1 dalies pirmos pastraipos a ir c punktuose nurodyti dokumentai pateikiami vadovaujančiajai institucijai kartu su kiekvienu naudos gavėjo pateiktu mokėjimo prašymu.

7. Naudos gavėjas kasmet ir ne vėliau kaip spalio 15 d. pateikia vadovaujančiajai institucijai ataskaitas. Kartu su ataskaita pateikiama nepriklausomos audito įstaigos nuomonė, parengta pagal tarptautiniu mastu pripažintus audito standartus. Toje nuomonėje nustatoma, ar įdiegtos kontrolės sistemos veikia tinkamai ir yra ekonomiškai efektyvios ir ar pagrindiniai sandoriai yra teisėti ir tvarkingi. Toje nuomonėje taip pat nurodoma, ar atlikus auditą kilo abejonių dėl valdymo pareiškimų, kuriuos pateikia tarptautinė organizacija, teiginių, įskaitant informaciją apie įtarimus dėl sukčiavimo. Ta nuomone suteikiamas patikinimas dėl išlaidų, įtrauktų į mokėjimo prašymus, kuriuos tarptautinė organizacija pateikė vadovaujančiajai institucijai, teisėtumo ir tvarkingumo.

8. Nedarant poveikio esamoms galimybėms atlikti tolesnius auditus, nurodytus Finansinio reglamento 127 straipsnyje, vadovaujančioji institucija parengia 2021–2027 m. Bendrų nuostatų reglamento 74 straipsnio 1 dalies pirmos pastraipos f punkte nurodytą valdymo pareiškimą remdamasi tais dokumentais, o ne pasikliauja to reglamento 74 straipsnio 1 dalyje nurodytais valdymo patikrinimais.

9. Į dokumentą, kuriuo nustatomos 2021–2027 m. Bendrų nuostatų reglamento 73 straipsnio 3 dalyje nurodytos paramos sąlygos, įtraukiami šiame straipsnyje nustatyti reikalavimai.

10. 2 dalis netaikoma ir vadovaujančioji institucija privalo atlikti valdymo patikrinimus tais atvejais, kai:

a) ta vadovaujančioji institucija nustato konkrečią pažeidimo riziką arba sukčiavimo požymį, susijusius su tarptautinės organizacijos inicijuotu arba įgyvendinamu projektu;

b) tarptautinė organizacija nepateikia vadovaujančiajai institucijai šio straipsnio 2–5 ir 7 dalyse nurodytų dokumentų;

c) šio straipsnio 2–5 ir 7 dalyse nurodyti tarptautinės organizacijos pateikti dokumentai yra neišsamūs.

4. Jei projektas, kuriame tarptautinė organizacija yra paramos gavėjas, kaip nurodyta 2021–2027 m. Bendrų nuostatų reglamento 2 straipsnyje, yra 2021–2027 m. Bendrų nuostatų reglamento 79 straipsnyje nurodytos imties dalis, audito institucija savo darbą gali vykdyti remdamasi sandorių pagal tą projektą daline imtimi. Jeigu dalinėje imtyje randama klaidų, audito institucija, jei aktualu, gali paprašyti tarptautinės organizacijos auditoriaus įvertinti visą klaidų tame projekte aprėptį ir jų bendrą kiekį.

**3 SKIRSNIS**

**PARAMA IR ĮGYVENDINIMAS TAIKANT TIESIOGINĮ IR NETIESIOGINĮ VALDYMĄ**

*18*

Komisiją įgyvendina pFinansinio rpirmos pastraipos s pastraipos

***19 straipsnis***

***Reikalavimus atitinkantys subjektai***

1. Laikoma, kad Sąjungos finansavimo reikalavimus atitinka šie subjektai:

a) teisės subjektai, įsisteigę:

i) valstybėje narėje arba su ja susijusioje užjūrio šalyje ar teritorijoje;

ii) darbo programoje nurodytoje trečiojoje valstybėje, laikantis 3 dalyje nustatytų sąlygų;

b) teisės subjektai, sukurti pagal Sąjungos teisę, arba bet kuri tarptautinė organizacija, svarbi siekiant Fondo tikslų.

2. Laikoma, kad fiziniai asmenys neatitinka Sąjungos finansavimo reikalavimų.

3. 1 dalies a punkto ii papunktyje nurodyti subjektai dalyvauja kaip konsorciumo, kurį sudaro bent du nepriklausomi subjektai, iš kurių bent vienas yra įsisteigęs valstybėje narėje, dalis.

Subjektai, kurie dalyvauja kaip konsorciumo dalis, kaip nurodyta šios dalies pirmoje pastraipoje, užtikrina, kad veiksmai, kuriuose jie dalyvauja, atitinka Chartijoje įtvirtintus principus ir padėtų pasiekti 3 straipsnyje nustatytus Fondo tikslus.

*20 straipsnis*

**Sąjungos veiksmai**

1. Sąjungos veiksmai – tai tarpvalstybiniai projektai arba Sąjungai ypač svarbūs projektai, įgyvendinti laikantis 3 straipsnyje nurodytų Fondo tikslų

2. Komisijos iniciatyva Fondo lėšos gali būti naudojamos Sąjungos veiksmams, susijusiems su 3 straipsnyje nurodytais Fondo tikslais, finansuoti.

3. Pagal Sąjungos veiksmus gali būti teikiamas bet kurios Finansiniame reglamente nustatytos formos finansavimas, visų pirma dotacijomis, apdovanojimais ir viešaisiais pirkimais. Pagal juos finansavimas taip pat gali būti teikiamas finansinėmis priemonėmis, naudojant derinimo operacijas.

4. Išimties tvarka Sąjungos įstaigos, organai ir agentūros taip pat gali būti laikomos atitinkančiomis reikalavimus gauti finansavimą pagal Sąjungos veiksmus, kai jos padeda įgyvendinti Sąjungos veiksmus, patenkančius į Sąjungos įstaigų, organų ir agentūrų kompetenciją, ir kai tie veiksmai nefinansuojami Sąjungos įnašu į tų įstaigų, organų ir agentūrų biudžetą tvirtinant metinį biudžetą.

5. Dotacijos, įgyvendinamos taikant tiesioginį valdymą, skiriamos ir valdomos pagal Finansinio reglamento VIII antraštinę dalį.

6. Vertinimo komiteto, kuris vertina Finansinio reglamento 150 straipsnyje nurodytus pasiūlymus, nariais gali būti išorės ekspertai.

7. Įnašai į savidraudos mechanizmą gali apimti riziką, susijusią su gavėjų mokėtinų lėšų susigrąžinimu, ir yra laikomi pakankama garantija pagal Finansinį reglamentą. Taikomos Europos parlamento ir Tarybos reglamento (ES) 2021/…[[41]](#footnote-47)[[42]](#footnote-48)+37 straipsnio 7 dalies nuostatos.

*21 straipsnis*

**Derinimo operacijos**

Pagal Fondą nustatytos derinimo operacijos vykdomos laikantis Reglamento (ES) 2021/523 ir Finansinio reglamento X antraštinės dalies.

*22 straipsnis*

**Komisijos iniciatyva teikiama techninė parama**

Vadovaujantis 2021–2027 m. Bendrų nuostatų reglamento 35 straipsniu, Fondo lėšomis gali būti remiama Komisijos iniciatyva arba jos vardu įgyvendinama techninė parama, taikant 100 % finansavimo normą.

*23 straipsnis*

**Auditai**

Asmenų ar subjektų, įskaitant kitus nei Sąjungos institucijų, įstaigų organai arba agentūros įgaliotus asmenis ar subjektus, atliktais Sąjungos įnašo naudojimo auditais grindžiamas bendras užtikrinimas pagal Finansinio reglamento 127 straipsnį.

*24 straipsnis*

**Informavimas, komunikacija ir viešinimas**

1. Sąjungos lėšų gavėjai nurodo tų lėšų kilmę ir užtikrina Sąjungos finansavimo matomumą (visų pirma viešindami veiksmus ir jų rezultatus) teikdami nuoseklią, veiksmingą ir proporcingą informaciją įvairiai auditorijai, įskaitant žiniasklaidą ir visuomenę. Sąjungos finansavimo matomumas turi būti užtikrinamas ir tokia informacija turi būti teikiama, išskyrus tinkamai pagrįstus atvejus, kai informaciją teikti visuomenei nėra įmanoma ar tinkama arba kai tokios informacijos pateikimas ribojamas pagal teisę, visų pirma dėl saugumo, viešosios tvarkos, nusikalstamų veikų tyrimų arba asmens duomenų apsaugos priežasčių. Siekiant užtikrinti Sąjungos finansavimo matomumą, Sąjungos lėšų gavėjai turėtų nurodyti tų lėšų kilmę, informuodami apie atitinkamą veiksmą, ir naudoti Sąjungos emblemą.

2. Kad informacija pasiektų kuo didesnę visuomenės dalį, Komisija vykdo su Fondu, Fondu vykdytais veiksmais bei gautais rezultatais susijusius informavimo ir komunikacijos veiksmus.

Fondui skirtais finansiniais ištekliais taip pat prisidedama prie institucinės komunikacijos apie Sąjungos politinius prioritetus tiek, kiek tie prioritetai yra susiję su šio 3 straipsnyje nurodytais tikslais.

3. Komisija skelbia 8 straipsnyje nurodytas teminės priemonės darbo programas. Taikant tiesioginį arba netiesioginį valdymą teikiamos paramos atveju Komisija skelbia Finansinio reglamento 38 straipsnio 2 dalyje nurodytą informaciją viešai prieinamoje interneto svetainėje ir reguliariai tą informaciją atnaujina. Ta informacija skelbiama atviruoju kompiuterio skaitomu formatu, kuriuo naudojantis galima rūšiuoti duomenis, atlikti jų paiešką, juos gauti ir palyginti.

**4 SKIRSNIS**

**PARAMA IR ĮGYVENDINIMAS TAIKANT PASIDALIJAMĄJĮ, TIESIOGINĮ IR NETIESIOGINĮ VALDYMĄ**

*25 straipsnis*

**Pagalba ekstremaliosios situacijos atveju**

1. Fondo lėšomis finansinė parama teikiama susiklosčius tinkamai pagrįstai ekstremaliajai situacijai, kai reikia tenkinti skubius ir konkrečius poreikius.

Reaguodama į tokią tinkamai pagrįstą ekstremaliąją situaciją Komisija gali suteikti pagalbą ekstremaliosios situacijos atveju neviršydama turimų išteklių.

2. Pagalba ekstremaliosios situacijos atveju gali būti teikiama kaip tiesiogiai Sąjungos įstaigoms, organams ir agentūroms skiriamos dotacijos.

3. Be asignavimų, pagal 10 straipsnio 1 dalį, valstybių narių programoms gali būti papildomai teikiama pagalba ekstremaliosios situacijos atveju, jeigu tokia parama numatoma valstybės narės programoje. Šis finansavimas negali būti naudojamas kitiems programoje numatytiems veiksmams, išskyrus tinkamai pagrįstomis aplinkybėmis ir jei Komisija tam pritaria iš dalies pakeisdama nacionalinę programą. Jei turima lėšų, pagalbos ekstremaliosios situacijos atveju išankstinis finansavimas gali siekti 95 % Sąjungos įnašo***.***

4. Dotacijos, įgyvendinamos taikant tiesioginį valdymą, skiriamos ir valdomos pagal Finansinio reglamento VIII antraštinę dalį.

5. Kai tai būtina veiksmui įgyvendinti, pagalba ekstremaliosios situacijos atveju gali būti skiriama išlaidoms, kurios buvo patirtos iki dotacijos paraiškos arba prašymo tam veiksmui suteikti paramą pateikimo dienos, jei tos išlaido nebuvo patirtos anksčiau kaip 2021 m. sausio 1 d., padengti.

6. Siekdama užtikrinti, kad ištekliai pagalbai ekstremaliosios situacijos atveju būtų skiriami laiku, Komisija gali atskirai priimti pagalbos ekstremaliosios situacijos atveju finansavimo sprendimą, kaip nurodyta Finansinio reglamento 110 straipsnyje, priimdama nedelsiant taikytinus įgyvendinimo aktus. Tie įgyvendinimo aktai priimami laikantis 33 straipsnio 4 dalyje nurodytos procedūros. Toks aktas galioja ne ilgesnį nei 18 mėnesių laikotarpį.

*26 straipsnis*

**Kaupiamasis ir alternatyvusis finansavimas**

1. Veiksmui, kuriam buvo skirtas įnašas pagal Fondą, taip pat gali būti skiriamas įnašas pagal bet kurią kitą Sąjungos programą, įskaitant fondus, kuriems taikomas pasidalijamasis valdymas, jei tais įnašais nedengiamos tos pačios išlaidos. Kiekvienam įnašui taikomos atitinkamos Sąjungos programos, iš kurios lėšų jis skiriamas veiksmui, taisyklės. Kaupiamasis finansavimas neviršija visų tinkamų finansuoti veiksmo išlaidų. Pagal skirtingas Sąjungos programas skiriama parama gali būti apskaičiuojama proporcingai pagal dokumentus, kuriais nustatomos paramos sąlygos.

2. Laikantis 2021–2027 m. Bendrų nuostatų reglamento 73 straipsnio 2 dalies, veiksmai, kuriems suteiktas pažangumo ženklas ir kurie atitinka visas šias kumuliacines sąlygas:

a) jie buvo įvertinti paskelbus kvietimą teikti pasiūlymus pagal šį Fondą;

b) jie atitinka minimaliuosius to kvietimo teikti pasiūlymus kokybės reikalavimus ir

c) jie negali būti finansuojami pagal tą kvietimą teikti pasiūlymus dėl biudžeto apribojimų,

gali būti finansuojami iš Europos regioninės plėtros fondo arba „Europos socialinio fondo +“ lėšų.

**5 SKIRSNIS**

**STEBĖSENA, ATASKAITŲ TEIKIMAS IR VERTINIMAS**

1 poskirsnis

Bendrosios nuostatos

*27 straipsnis*

**Stebėsena ir ataskaitų teikimas**

1. Komisija, laikydamasi reikalavimų teikti ataskaitas pagal Finansinio reglamento 41 straipsnio 3 dalies pirmos pastraipos h punkto iii papunktį, teikia Europos Parlamentui ir Tarybai informaciją apie veiklos rezultatus, atsižvelgdama į šio reglamento V priede išdėstytus pagrindinius veiklos rezultatų rodiklius.

2. Komisijai pagal 32 straipsnį suteikiami įgaliojimai priimti deleguotuosius aktus, kuriais iš dalies keičiamas V priedas, siekiant reikiamai patikslinti šio reglamento V priede išdėstytus pagrindinius veiklos rezultatų kriterijus.

3. VIII priede pateikti produkto ir rezultato rodikliai, kuriais grindžiama Fondo veiklos įgyvendinimo pažangos, padarytos siekiant 3 straipsnyje išdėstytų konkrečių tikslų, ataskaita. Produkto rodikliams nustatoma nulinė pradinė reikšmė. 2024 metams nustatytos tarpinės reikšmės ir 2029 metams nustatytos siektinos reikšmės yra sumuojamos.

4. Atsiskaitymo už veiklos rezultatus sistema užtikrinama, kad programos įgyvendinimo ir rezultatų stebėsenos duomenys būtų renkami veiksmingai, efektyviai ir laiku. Tuo tikslu Komisija nustato Sąjungos lėšų gavėjams ir, kai aktualu, valstybėms narėms proporcingus ataskaitų teikimo reikalavimus.

5. Siekiant užtikrinti veiksmingą Fondo veiklos įgyvendinimo pažangos, padarytos siekiant 3 straipsnyje išdėstytų tikslų, įvertinimą, Komisijai pagal 32 straipsnį suteikiami įgaliojimai priimti deleguotuosius aktus, kuriais iš dalies keičiamas VIII priedas siekiant prireikus peržiūrėti arba papildyti rodiklius ir kuriais šis reglamentas papildomas nuostatomis dėl stebėsenos ir vertinimo sistemos, kuri apima ir valstybių narių teiktiną informaciją apie projektus, sukūrimo. Visi VIII priedo pakeitimai taikomi tik projektams, atrinktiems po to pakeitimo įsigaliojimo.

*28*

8 straipsnyje nurodytos ia

*29 straipsnis*

**Vertinimas**

1. Ne vėliau kaip 2024 m. gruodžio 31 d. Komisija atlieka šio reglamento įgyvendinimo laikotarpio vidurio vertinimą. Be 2021–2027 m. Bendrų nuostatų reglamento 45 straipsnio 1 dalyje numatytų aspektų, laikotarpio vidurio vertinime įvertinamas:

a) Fondo veiksmingumas, įskaitant pažangą, padarytą siekiant 3 straipsnyje išdėstytų tikslų, atsižvelgiant į visą jau turimą aktualią informaciją, visų pirma 30 straipsnyje nurodytas metines veiklos rezultatų ataskaitas ir VIII priede nustatytus produkto ir rezultato rodiklius;

b) Fondui skirtų išteklių naudojimo efektyvumas ir jam įgyvendinti skirtų valdymo ir kontrolės priemonių efektyvumas;

c) II priede nustatytų įgyvendinimo priemonių tolesnis aktualumas ir tinkamumas;

d) Fondo remiamų veiksmų ir kitų Sąjungos fondų lėšomis remiamų veiksmų koordinavimas, nuoseklumas ir papildomumas;

e) pagal Fondą įgyvendinamų veiksmų ES pridėtinė vertė.

Atliekant tą laikotarpio vidurio vertinimą atsižvelgiama į 2014–2020 m. laikotarpio Vidaus saugumo fondo poveikio retrospektyvinio vertinimo rezultatus.

2. Be 2021–2027 m. Bendrų nuostatų reglamento 45 straipsnio 2 dalyje numatytų aspektų, retrospektyvinis vertinimas apima šio straipsnio 1 dalyje išvardytus elementus. Be to, įvertinamas Fondo poveikis.

3. Laikotarpio vidurio vertinimas ir retrospektyvinis vertinimas atliekami laiku, kad jų rezultatais būtų galima pasinaudoti sprendimų priėmimo procese, įskaitant, kai tikslinga, šio reglamento peržiūras.

4. Komisija užtikrina, kad į vertinimus nebūtų įtraukta informacija, kurios sklaida galėtų kelti pavojų saugumo operacijoms.

5. Komisija, atlikdama laikotarpio vidurio vertinimą ir retrospektyvinį vertinimus, ypač daug dėmesio skiria trečiųjų valstybių, trečiosiose valstybėse vykdomų arba su jomis susijusių veiksmų vertinimui pagal 19 straipsnį ir 13 straipsnio 11 dalį.

2 poskirsnis

Pasidalijamojo valdymo taisyklės

*30 straipsnis*

**Metinės veiklos rezultatų ataskaitos**

1. Ne vėliau kaip 2023 m. vasario 15 d. ir ne vėliau kaip kiekvienų paskesnių metų iki 2031 m. (imtinai) vasario 15 d. valstybės narės pateikia Komisijai metinę veiklos rezultatų ataskaitą, kaip nurodyta 2021–2027 m. Bendrų nuostatų reglamento 41 straipsnio 6 dalyje.

Ataskaitinis laikotarpis apima paskutinius ataskaitinius metus, kaip apibrėžta 2021–2027 m. Bendrų nuostatų reglamento 2 straipsnio 29 punkte, einančius iki metų, kuriais pateikta ataskaita. Ne vėliau kaip 2023 m. vasario 15 d. pateikiama ataskaita turi apimti laikotarpį nuo 2021 m. sausio 1 d.

2. Metinėje veiklos rezultatų ataskaitoje visų pirma pateikiama informacija apie:

a) pažangą, padarytą įgyvendinant valstybės narės programą ir siekiant joje nustatytų tarpinių bei siektinų reikšmių, remiantis naujausiais duomenimis, kaip reikalaujama pagal 2021–2027 m. Bendrų nuostatų reglamento 42 straipsnį;

b) visus klausimus, darančius poveikį valstybės narės programos veiklos rezultatams, ir veiksmus, kurių imtasi jiems išspręsti, įskaitant informaciją apie visas pagal SESV 258 straipsnį Komisijos paskelbtas pagrįstas nuomones dėl pažeidimų nagrinėjimo procedūrų, susijusių su Fondo įgyvendinimu;

c) Fondo lėšomis remiamų veiksmų ir kitų Sąjungos fondų lėšomis remiamų veiksmų, visų pirma trečiosiose valstybėse vykdomų arba su jomis susijusių veiksmų, papildomumą;

d) valstybės narės programos indėlį įgyvendinant atitinkamą Sąjungos *acquis* ir veiksmų planus;

e) komunikacijos ir matomumo veiksmų įgyvendinimą;

f) taikytinų reikiamų sąlygų įvykdymą ir jų taikymą visą programavimo laikotarpį, ypač reikiamų sąlygų, susijusių su pagrindinių teisių užtikrinimu;

g) projektų įgyvendinimą trečiojoje valstybėje arba su ja susijusių projektų įgyvendinimą.

Metinėje veiklos rezultatų ataskaitoje pateikiama visų šios dalies pirmoje pastraipoje nurodytų punktų santrauka. Komisija užtikrina, kad valstybių narių pateiktos santraukos būtų išverstos į visas Sąjungos oficialiąsias kalbas ir skelbiamos viešai.

3. Komisija per du mėnesius nuo metinių veiklos rezultatų ataskaitų gavimo dienos gali pateikti su jomis susijusių pastabų. Jei Komisija per šį terminą pastabų nepateikia, ataskaita laikoma priimta.

4. Savo interneto svetainėje Komisija pateikia nuorodas į interneto svetaines, nurodytas 2021–2027 m. Bendrų nuostatų reglamento 49 straipsnio 1 dalyje.

5. Komisija, siekdama užtikrinti vienodas šio straipsnio įgyvendinimo sąlygas, priima įgyvendinimo aktą, kuriuo nustatomas metinės veiklos rezultatų ataskaitos šablonas. Tas įgyvendinimo aktas priimamas laikantis 33 straipsnio 2 dalyje nurodytos patariamosios procedūros.

*31 straipsnis*

***Stebėsena ir ataskaitų teikimas taikant pasidalijamąjį valdymą***

1. Stebėsena ir ataskaitų teikimas pagal 2021–2027 m. Bendrų nuostatų reglamento IV antraštinę dalį grindžiami atitinkamai šio reglamento VI priede nurodytų rūšių intervencinių veiksmų sričių kodais. Siekiant reaguoti į nenumatytas arba naujas aplinkybes ir užtikrinti veiksmingą finansavimo panaudojimą, Komisijai pagal 32 straipsnį suteikiami įgaliojimai priimti deleguotuosius aktus, kuriais iš dalies keičiamas VI priedas.

2. Šio reglamento VIII priede nustatyti rodikliai naudojami pagal 2021–2027 m. Bendrų nuostatų reglamento 16 straipsnio 1 dalį, 22 ir 42 straipsnius.

**III SKYRIUS**

**PEREINAMOJO LAIKOTARPIO IR BAIGIAMOSIOS NUOSTATOS**

*32 straipsnis*

**Įgaliojimų delegavimas**

1. Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis.

2. 13 straipsnio 10 dalyje, 16 straipsnio 6 dalyje, 27 straipsnio 2 bei 5 dalyse ir 31 straipsnio 1 dalyje nurodyti įgaliojimai priimti deleguotuosius aktus Komisijai suteikiami iki 2027 m. gruodžio 31 d.

3. Europos Parlamentas arba Taryba gali bet kada atšaukti 13 straipsnio 10 dalyje, 16 straipsnio 6 dalyje, 27 straipsnio 2 bei 5 dalyse ir 31 straipsnio 1 dalyje nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo *Europos Sąjungos oficialiajame leidinyje* arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.

4. Prieš priimdama deleguotąjį aktą Komisija konsultuojasi su kiekvienos valstybės narės paskirtais ekspertais vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros nustatytais principais.

5. Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.

6. Pagal 13 straipsnio 10 dalį, 16 straipsnio 6 dalį, 27 straipsnio 2 bei 5 dalis ir 31 straipsnio 1 dalį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva tas laikotarpis pratęsiamas dviem mėnesiais.

*33 straipsnis*

**Komiteto procedūra**

1. Komisijai padeda komitetas (toliau – Vidaus reikalų fondų komitetas), įsteigtas Europos Parlamento ir Tarybos reglamento (ES) 2021/…[[43]](#footnote-51)+ 32 straipsniu. Tas komitetas – tai komitetas, kaip nustatyta Reglamente (ES) Nr. 182/2011.

2. Kai daroma nuoroda į šią dalį, taikomas Reglamento (ES) Nr. 182/2011 4 straipsnis.

3. Kai daroma nuoroda į šią dalį, taikomas Reglamento (ES) Nr. 182/2011 5 straipsnis.

Jei komitetas nuomonės nepateikia, Komisija įgyvendinimo akto projekto nepriima ir taikoma Reglamento (ES) Nr. 182/2011 5 straipsnio 4 dalies trečia pastraipa.

4. Kai daroma nuoroda į šią dalį, taikomas Reglamento (ES) Nr. 182/2011 8 straipsnis kartu su jo 5 straipsniu.

*34 straipsnis*

**Pereinamojo laikotarpio nuostatos**

1. Šiuo reglamentu nedaroma poveikio atitinkamų veiksmų tęsimui ar jų pakeitimui iki jų užbaigimo pagal Reglamentu (ES) Nr. 513/2014 įkurtą 2014–2020 m. Vidaus saugumo fondo policijos priemonę (toliau – VSF policija). Reglamentas (ES) Nr. 513/2014 toliau taikomas tiems veiksmams tol, kol jie užbaigiami.

2. Fondo finansinio paketo lėšomis taip pat gali būti dengiamos techninės ir administracinės paramos išlaidos, būtinos siekiant užtikrinti perėjimą nuo VSF policijos aktu priimtų priemonių prie šio Fondo.

3a. Valstybės narės po 2021 m. sausio 1 d. gali toliau remti projektą, atrinktą ir pradėtą įgyvendinti pagal Reglamentą (ES) Nr. 513/2014, laikydamosi Reglamento (ES) Nr. 514/2014, jei jos užtikrina, kad būtų tenkinamos visos šios sąlygos:

a) projektą sudaro du etapai, kurie finansiniu požiūriu gali būti vertinami atskirai ir turi atskiras audito sekas;

b) visos projekto išlaidos viršija 500 000 mln. EUR;

c) atsakingos institucijos naudos gavėjams sumokėti mokėjimai, skirti pirmajam projekto etapui, įtraukiami į Komisijai teikiamus mokėjimo prašymus pagal Reglamentą (ES) Nr. 514/2014, o antrojo projekto etapo išlaidos įtraukiamos į mokėjimo paraiškas pagal 2021–2027 m. Bendrų nuostatų reglamentą;

d) antrasis projekto etapas atitinka taikytiną teisę ir atitinka reikalavimus paramai Fondo lėšomis gauti pagal šį reglamentą ir 2021–2027 m. Bendrų nuostatų reglamentą;

e) valstybė narė įsipareigoja užbaigti projektą, užtikrinti jo vykdymą ir pranešti apie jį metinėje veiklos rezultatų atskaitoje, kuri turi būti pateikta ne vėliau kaip 2024 m. vasario 15 d.

Antrajam projekto etapui taikomos šio reglamento ir 2021–2027 m. Bendrų nuostatų reglamento nuostatos, kaip nurodyta šios dalies pirmoje pastraipoje.

Ši dalis taikoma tik projektams, atrinktiems taikant pasidalijamąjį valdymą pagal Reglamentą (ES) Nr. 514/2014.

*35 straipsnis*

**Įsigaliojimas ir taikymas**

Šis reglamentas įsigalioja jo paskelbimo *Europos Sąjungos oficialiajame leidinyje* dieną.

Jis taikomas nuo 2021 m. sausio 1 d.

Šis reglamentas pagal Sutartis privalomas visas ir tiesiogiai taikomas valstybėse narėse.

Priimta …

Europos Parlamento vardu Tarybos vardu

Pirmininkas Pirmininkas

**I PRIEDAS**

**Finansavimo skyrimo valstybių narių programoms kriterijai**

10 straipsnyje nurodytas finansinis paketas valstybių narių programoms paskirstomas taip:

1) programavimo laikotarpio pradžioje kiekvienai valstybei narei skiriama vienkartinė nustatyto dydžio suma – 8 000 000 EUR;

2) likę 10 straipsnyje nurodyti biudžeto ištekliai paskirstomi pagal šiuos kriterijus:

a) 45 % tų likusių biudžeto išteklių atvirkščiai proporcingai kiekvienos valstybės narės bendrajam vidaus produktui (perkamosios galios standartas vienam gyventojui);

b) 40 % tų likusių biudžeto išteklių proporcingai kiekvienos valstybės narės gyventojų skaičiui;

c) 15 % tų likusių biudžeto išteklių proporcingai kiekvienos valstybės narės teritorijos dydžiui.

Pradinis tų likusių biudžeto išteklių paskirstymas grindžiamas Komisijos (Eurostato) parengtais metiniais statistiniais duomenimis, apimančiais 2019 metus. Atliekant laikotarpio vidurio peržiūrą bus remiamasi Komisijos (Eurostato) parengtais metiniais statistiniais duomenimis, apimančiais 2023 metus. Jei valstybė narė nepateikia Komisijai (Eurostatui) tam tikrų metų duomenų, vietoj jų Komisija gali naudoti naujausius turimus tos valstybės narės statistinius duomenis, pateiktus anksčiau nei atitinkamais metais.

**II PRIEDAS**

**Įgyvendinimo priemonės**

1. Fondas padeda įgyvendinti 3 straipsnio 2 dalies a punkte nustatytą konkretų tikslą; daugiausia dėmesio skiriama įgyvendinimo priemonėms, kuriomis siekiama:

a) užtikrinti, kad Sąjungos saugumo srities *acquis* būtų vienodai taikoma, remiant keitimąsi atitinkama informacija, pvz., pagal Priumo, ES keleivio duomenų įrašo (PNR) ir SIS II sistemas, be kita ko, įgyvendinant rekomendacijas, pateiktas taikant kokybės kontrolės ir vertinimo mechanizmus, pavyzdžiui, Šengeno vertinimo ir stebėsenos mechanizmą arba kitus kokybės kontrolės ir vertinimo mechanizmus;

b) sukurti, pritaikyti su saugumu susijusias Sąjungos ir decentralizuotas informacines sistemas ir vykdyti jų techninę priežiūrą, be kita ko, užtikrinant jų sąveikumą, taip pat parengti tinkamas nustatytų spragų šalinimo priemones;

c) užtikrinti, kad būtų aktyviau naudojamos su saugumu susijusios Sąjungos ir decentralizuotos informacinės sistemos, garantuojant, kad tos sistemos būtų pildomos aukštos kokybės duomenimis, ir

d) remti atitinkamas nacionalines priemones, be kita ko, su saugumu susijusių nacionalinių duomenų bazių tarpusavio jungtis ir tų duomenų bazių jungtis su Sąjungos duomenų bazėmis, kai tai numatyta pagal atitinkamus teisinius pagrindus, jei tai aktualu įgyvendinant konkrečius tikslus, nustatytus 3 straipsnio 2 dalies a punkte.

2. Fondas padeda įgyvendinti 3 straipsnio 2 dalies b punkte nustatytą konkretų tikslą; daugiausia dėmesio skiriama šioms įgyvendinimo priemonėms:

a) valstybių narių teisėsaugos operacijų, vykdomų tarpusavyje, be kita ko, kai tinkama, su kitais atitinkamais subjektais, stiprinimui, visų pirma palengvinant ir pagerinant jungtinių tyrimų grupių, bendro patruliavimo, persekiojimo kertant sieną, atsargaus sekimo ir kitų operatyvinio bendradarbiavimo mechanizmų naudojimą, atsižvelgiant į ES politikos ciklą, ypatingą dėmesį skiriant tarpvalstybinėms operacijoms;

b) kompetentingų institucijų veiklos koordinavimo gerinimui ir bendradarbiavimo valstybėse narėse ir tarp jų bei su kitais atitinkamais subjektais stiprinimui, pavyzdžiui, per specializuotų nacionalinių padalinių tinklus, Sąjungos tinklus ir bendradarbiavimo struktūras;

c) valstybių narių tarpusavio tarpžinybinio bendradarbiavimo bei valstybių narių ir atitinkamų Sąjungos įstaigų, organų ir agentūrų tarpžinybinio bendradarbiavimo Sąjungos lygmeniu, taip pat kompetentingų institucijų tarpžinybinio bendradarbiavimo nacionaliniu lygmeniu kiekvienoje valstybėje narėje gerinimui.

3 Fondas padeda įgyvendinti 3 straipsnio 2 dalies c punkte nustatytą konkretų tikslą; daugiausia dėmesio skiriama šioms įgyvendinimo priemonėms;

a) mokymo, pratybų bei tarpusavio mokymosi, bendrų pratybų, specializuotų mainų programų ir dalijimosi geriausios praktikos pavyzdžiais valstybių narių kompetentingose institucijose ir tarp jų, be kita ko, vietos lygmeniu, ir su trečiosiomis valstybėmis bei kitais atitinkamais subjektais stiprinimui;

b) sinergijos išnaudojimui sutelkiant išteklius ir žinias, o valstybėms narėms ir kitiems atitinkamiems subjektams, įskaitant pilietinę visuomenę, dalijantis geriausios praktikos pavyzdžiais, pavyzdžiui, kuriant bendrus kompetencijos centrus, rengiant bendrus rizikos vertinimus arba pasitelkiant bendrus operatyvinės paramos centrus bendrai vykdomų operacijų reikmėms;

c)liudytojų, informatorių ir nusikaltimų aukų ankstyvo nustatymo, apsaugos ir paramos jiems priemonių, kitų apsaugos priemonių, mechanizmų ir geriausios praktikos skatinimui ir plėtojimui, taip pat valdžios institucijų ir kitų atitinkamų subjektų partnerysčių šiuo tikslu plėtojimui;

d) atitinkamos įrangos įsigijimui ir specializuotų mokymo įrenginių bei kitos svarbios su saugumu susijusios infrastruktūros kūrimui arba modernizavimui, kad būtų pagerinta parengtis, padidintas atsparumas, visuomenės informuotumas ir užtikrintas tinkamesnis reagavimas į grėsmes saugumui;

e) ypatingos svarbos infrastruktūros objektų apsaugai nuo su saugumu susijusių incidentų nustatant, įvertinant ir pašalinant pažeidžiamumą.

**III PRIEDAS**

**Paramos aprėptis**

Siekiant 3 straipsnio 2 dalies a punkte nurodytų tikslų Fondo lėšomis, *inter alia*, remiami šių rūšių veiksmai:

a) IRT sistemų, padedančių įgyvendinti šio reglamento tikslus, kūrimas, pritaikymas ir techninei priežiūra, mokymas apie tokių sistemų naudojimą, tokių sistemų bandymas ir jų sąveikumo komponentų bei duomenų kokybės gerinimas;

b) Sąjungos teisės ir Sąjungos politikos tikslų įgyvendinimo valstybėse narėse su saugumu susijusių informacinių sistemų srityje***,*** įskaitant duomenų apsaugos, privatumo ir duomenų saugumo sritis, stebėsena;

c) ES politikos ciklo operatyviniai veiksmai;

d) veiksmai, kuriais remiamas veiksmingas ir koordinuotas atsakas į krizes, susiejant esamus konkrečių sektorių pajėgumus, kompetencijos centrus ir informuotumo apie padėtį centrus, be kita ko, susijusius su sveikata, civiline sauga, kova su terorizmu ir kibernetiniais nusikaltimais;

e) veiksmai, kuriais plėtojami novatoriški metodai arba diegiamos naujos technologijos, kuriuos būtų galima perkelti į kitas valstybes nares, visų pirma projektai, kuriais siekiama išbandyti ir patvirtinti Sąjungos finansuojamų saugumo mokslinių tyrimų projektų rezultatus;

f) veiksmai, kuriais didinamas atsparumas naujai kylančioms grėsmėms, įskaitant neteisėtą prekybą internetiniais kanalais, hibridines grėsmes, piktavališką bepiločių orlaivių sistemų naudojimą ir chemines, biologines, radiologines bei branduolines grėsmes;

g) paramos teikimas specializuotų nacionalinių padalinių ir nacionalinių kontaktinių punktų teminiams arba įvairių teminių sričių tinklams, siekiant pagerinti tarpusavio pasitikėjimą, keitimąsi praktine patirtimi, informacija, patirtimi ir geriausios praktikos pavyzdžiais ir jų sklaidą, taip pat išteklių ir ekspertinės patirties kaupimą bendruose kompetencijos centruose;

h) atitinkamų teisėsaugos bei teisminių institucijų ir administracinių agentūrų darbuotojų ir ekspertų švietimas ir mokymas, atsižvelgiant į operatyvinius poreikius ir rizikos analizes, ir bendradarbiaujant su CEPOL ir, kai taikytina, Europos teisėjų mokymo tinklu, be kita ko, prevencijos politikos srityje, ypač daug dėmesio skiriant pagrindinių teisių ir nediskriminavimo klausimams;

i) bendradarbiavimas su privačiuoju sektoriumi, pavyzdžiui, kovojant su kibernetiniais nusikaltimais, siekiant didinti pasitikėjimą ir gerinti koordinavimą, nenumatytų atvejų planavimą, taip pat viešojo ir privačiojo sektoriaus subjektų keitimąsi informacija bei geriausios praktikos pavyzdžiais ir jų sklaidą, be kita ko, kiek tai susiję su viešųjų erdvių ir ypatingos svarbos infrastruktūros objektų apsauga;

j) veiksmai, įgalinantys bendruomenes plėtoti vietos metodus ir prevencijos politiką, taip pat suinteresuotųjų subjektų ir plačiosios visuomenės informuotumo Sąjungos saugumo politikos klausimais didinimo ir komunikacijos šioje srityje veiklai;

k) įrangos, transporto priemonių, ryšių sistemų ir su saugumu susijusios infrastruktūros finansavimas;

l) išlaidų darbuotojams, vykdantiems veiksmus, remiamus Fondo lėšomis, arba veiksmus, kuriems įgyvendinti dėl techninių ar saugumo priežasčių reikia darbuotojų finansavimas.

**IV PRIEDAS**

**Veiksmai, kurie atitinka didesnių bendro finansavimo normų reikalavimus pagal 12 straipsnio 2 dalies b punktą ir 13 straipsnio 10 dalį**

1) Projektai, kuriais siekiama užkirsti kelią radikalizacijai ir su ja kovoti.

2) Projektai, kuriais siekiama pagerinti ES informacinių sistemų ir nacionalinių IRT sistemų sąveikumą, kiek tai numatyta pagal Sąjungos ar valstybių narių teisę.

3) Projektai, kuriais siekiama kovoti su didžiausiomis grėsmėmis, kurias kelia sunkių formų ir organizuotas nusikalstamumas, įgyvendinant ES politikos ciklo operatyvinius veiksmus.

4) Projektai, kuriais siekiama užkirsti kelią kibernetiniams nusikaltimams, visų pirma vaikų seksualiniam išnaudojimui internete, taip pat tokiems nusikaltimams, kurių atveju pagrindinė įrodymų rinkimo platforma yra internetas, ir su jais kovoti.

5) Projektai, kuriais siekiama padidinti ypatingos svarbos infrastruktūros objektų saugumą ir atsparumą.

**V PRIEDAS**

**27 straipsnio 1 dalyje nurodyti pagrindiniai veiklos rezultatų rodikliai**

**1 konkretus tikslas. Geresnis keitimasis informacija, kaip nurodyta 3 straipsnio 2 dalies a punkte**

1. IRT sistemų, kurios tapo sąveikios valstybėse narėse / su ES ir decentralizuotomis informacinėmis sistemomis, susijusiomis su saugumu / su tarptautinėmis duomenų bazėmis, skaičius
2. Administracinių vienetų, kurie įdiegė naujus arba atnaujino esamus keitimosi informacija su kitomis valstybėmis narėmis / Sąjungos įstaigomis, organais arba agentūromis / trečiosiomis valstybėmis / tarptautinėmis organizacijomis mechanizmus / procedūras / priemones / gaires, skaičius
3. Dalyvių, manančių, kad mokymas yra naudingas jų darbui, skaičius
4. Dalyvių, kurie praėjus trims mėnesiams po dalyvavimo mokymuose pranešė, kad naudojasi mokymo metu įgytais įgūdžiais ir kompetencijomis, skaičius

**2 konkretus tikslas. Aktyvesnis operatyvinis bendradarbiavimas, kaip nurodyta 3 straipsnio 2 dalies b punkte**

1. Apskaičiuota turto, įšaldyto vykdant tarpvalstybines operacijas, vertė
2. Vykdant tarpvalstybines operacijas konfiskuotų neteisėtų narkotikų kiekis pagal produkto rūšį[[44]](#footnote-53)
3. Vykdant tarpvalstybines operacijas konfiskuotų ginklų kiekis pagal ginklo rūšį[[45]](#footnote-54)
4. Administracinių vienetų, kurie sukūrė / pritaikė esamus bendradarbiavimo su kitomis valstybėmis narėmis / Sąjungos įstaigomis, organais arba agentūromis / trečiosiomis valstybėmis / tarptautinėmis organizacijomis mechanizmus / procedūras / priemones / gaires, skaičius
5. Darbuotojų, dalyvavusių tarpvalstybinėse operacijose, skaičius
6. Atlikus Šengeno vertinimą pateiktų rekomendacijų, į kurias atsižvelgta, skaičius

**3 konkretus tikslas. Kovos su nusikalstamumu ir jo prevencijos užtikrinimo pajėgumų stiprinimas, kaip nurodyta 3 straipsnio 2 dalies c punkte**

1. Parengtų / išplėstų radikalizacijos prevencijos iniciatyvų skaičius
2. Iniciatyvų, parengtų / išplėstų siekiant apsaugoti / remti liudytojus ir informatorius, skaičius
3. Ypatingos svarbos infrastruktūros objektų / viešųjų erdvių su nauja / pritaikyta infrastruktūra, apsaugančia nuo su saugumu susijusios rizikos, skaičius
4. Dalyvių, manančių, kad mokymas yra naudingas jų darbui, skaičius
5. Dalyvių, kurie praėjus trims mėnesiams po dalyvavimo mokymuose pabaigos pranešė, kad naudojasi mokymo metu įgytais įgūdžiais ir kompetencijomis, skaičius

**VI PRIEDAS**

**Intervencinių veiksmų rūšys**

**1 LENTELĖ. SKIRTINGŲ INTERVENCINIŲ VEIKSMŲ SRIČIŲ KODAI**

1 TER-Kova su terorizmo finansavimu

2 TER-Radikalizacijos prevencija ir kova su ja

3 TER-Viešųjų erdvių ir kitų pažeidžiamų taikinių apsauga ir atsparumas

4 TER-Ypatingos svarbos infrastruktūros objektų apsauga ir atsparumas

5 TER-Cheminės, biologinės, radioaktyviosios ir branduolinės medžiagos

6 TER-Sprogstamosios medžiagos

7 TER-Krizių valdymas

8 TER-Kita

9 OC-Korupcija

10 OC-Ekonominiai ir finansiniai nusikaltimai

11 OC-Nusikalstamu būdu įgytų pajamų plovimas

12 OC-Narkotikai

13 OC-Neteisėta prekyba šaunamaisiais ginklais

14 OC-Neteisėta prekyba kultūros objektais

15 OC-Prekyba žmonėmis

16 OC-Neteisėtas migrantų gabenimas

17 OC-Nusikaltimai aplinkai

18 OC-Organizuotas turtinis nusikalstamumas

19 OC-Kita

20 CC-Kibernetiniai nusikaltimai - Kita

21 CC-Kibernetiniai nusikaltimai - Prevencija

22 CC-Kibernetiniai nusikaltimai - Tyrimų palengvinimas

23 CC-Kibernetiniai nusikaltimai - Parama aukoms

2242 CC-Vaikų seksualinis išnaudojimas - Prevencija

25 CC-Vaikų seksualinis išnaudojimas - Tyrimų palengvinimas

26 CC-Vaikų seksualinis išnaudojimas - Parama aukoms

27 CC-Vaikų seksualinis išnaudojimas, įskaitant smurto prieš vaikus vaizdų ir vaikų pornografijos platinimą

28 CC-Kita

29 GEN-Keitimasis informacija

30 GEN-Policijos arba tarpžinybinis bendradarbiavimas (muitinės, sienos apsaugos pareigūnai, žvalgybos tarnybos)

31 GEN-Teismo ekspertizė

32 GEN-Parama aukoms

33 GEN-Veiklos parama

34 TA-Techninė parama - Informavimas ir komunikacija

35 TA-Techninė parama - Rengimas, įgyvendinimas, stebėsena ir kontrolė

36 TA-Techninė parama - Vertinimas ir tyrimai, duomenų rinkimas

37 TA-Techninė parama - Pajėgumų stiprinimas

**2 LENTELĖ. SKIRTINGŲ VEIKSMŲ KODAI**

1 IRT sistemos, sąveikumas, duomenų kokybė (išskyrus įrangą)

2 Tinklai, kompetencijos centrai, bendradarbiavimo struktūros, bendri veiksmai ir operacijos

3 Jungtinės tyrimų grupės arba kitos bendros operacijos

4 Ekspertų komandiravimas arba siuntimas

5 Mokymas

6 Keitimasis geriausios praktikos pavyzdžiais, praktiniai seminarai, konferencijos, renginiai, informuotumo didinimo kampanijos, komunikacijos veikla

7 Tyrimai, bandomieji projektai, rizikos vertinimai

8 Įranga

9 Transporto priemonės

10 Pastatai ir įrenginiai

11 Mokslinių tyrimų projektų rezultatų diegimas arba kita tolesnė su jais susijusi veikla

**3 LENTELĖ. ĮGYVENDINIMO BŪDŲ KODAI**

1 Veiksmai, kaip nurodyta 12 straipsnio 1 dalyje

2Konkretūs veiksmai

3 IV priede išvardyti veiksmai

4 Veiklos parama

5 Pagalba ekstremaliosios situacijos atveju

***4 LENTELĖ. ANTRINIŲ ĮGYVENDINIMO BŪDŲ KODAI***

1 Bendradarbiavimas su trečiosiomis valstybėmis

2 Veiksmai trečiosiose valstybėse

3 Atlikus Šengeno vertinimą pateiktų rekomendacijų policijos bendradarbiavimo srityje įgyvendinimas

**VII PRIEDAS**

**Išlaidos, atitinkančios reikalavimus veiklos paramai gauti**

1. Siekiant 3 straipsnio 2 dalies a punkte nustatyto konkretaus tikslo pagal valstybių narių programas teikiama veiklos parama apima:

a) su saugumu susijusių ES ir, kai aktualu, nacionalinių IRT sistemų, padedančių pasiekti šio reglamento tikslus, techninę priežiūrą ir pagalbos tarnybą;

b) personalo išlaidas, padedančias pasiekti šio reglamento tikslus.

2. Siekiant 3 straipsnio 2 dalies b punkte nustatyto konkretaus tikslo pagal valstybių nariųprogramas teikiama veiklos parama apima:

a) techninės įrangos arba transporto priemonių, naudojamų veiksmams tarpvalstybinio pobūdžio sunkių ir organizuotų nusikaltimų prevencijos, nustatymo ir tyrimo srityje, techninę priežiūrą;

b) personalo išlaidas, padedančias pasiekti šio reglamento tikslus.

3. Siekiant 3 straipsnio 2 dalies c punkte nustatyto konkretaus tikslo pagal valstybių nariųprogramas teikiama veiklos parama apima:

a) techninės įrangos arba transporto priemonių, naudojamų veiksmams tarpvalstybinio pobūdžio sunkių ir organizuotų nusikaltimų prevencijos, nustatymo ir tyrimo srityje, techninę priežiūrą;

b) personalo išlaidas, padedančias pasiekti šio reglamento tikslus.

4. Veiksmai, kurie neatitinka 5 straipsnio 5 dalyje nustatytų reikalavimų, neįtraukiami.

**VIII PRIEDAS**

**27 straipsnio 3 dalyje nurodyti produkto ir rezultato rodikliai**

**1 konkretus tikslas. Geresnis keitimasis informacija, kaip nurodyta 3 straipsnio 2 dalies a punkte**

**Produkto rodikliai**

1. Mokymo veiklos dalyvių skaičius
2. Ekspertų susitikimų / praktinių seminarų / pažintinių vizitų skaičius
3. Sukurtų / pritaikytų / techniškai prižiūrimų IRT sistemų skaičius
4. Įsigytų įrangos vienetų skaičius

**Rezultato rodikliai**

1. IRT sistemų, kurios tapo sąveikios valstybėse narėse / su ES ir decentralizuotomis informacinėmis sistemomis, susijusiomis su saugumu / su tarptautinėmis duomenų bazėmis, skaičius
2. Administracinių vienetų, kurie įdiegė naujus arba atnaujino esamus keitimosi informacija su kitomis valstybėmis narėmis / Sąjungos įstaigomis, organais arba agentūromis /trečiosiomis valstybėmis / tarptautinėmis organizacijomis mechanizmus / procedūras / priemones / gaires, skaičius
3. Dalyvių, manančių, kad mokymas yra naudingas jų darbui, skaičius
4. Dalyvių, kurie praėjus trims mėnesiams po dalyvavimo mokymuose pranešė, kad naudojasi to mokymo metu įgytais įgūdžiais ir kompetencijomis, skaičius

**2 konkretus tikslas. Aktyvesnis operatyvinis bendradarbiavimas, kaip nurodyta 3 straipsnio 2 dalies b punkte**

**Produkto rodikliai**

1. Tarpvalstybinių operacijų skaičius

1.1 Iš jų: jungtinių tyrimų grupių skaičius

1.2 Iš jų: ES politikos ciklo operatyvinių veiksmų skaičius

1. Ekspertų susitikimų / praktinių seminarų / pažintinių vizitų / bendrų pratybų skaičius
2. Įsigytų įrangos vienetų skaičius
3. Tarpvalstybinėms operacijoms įsigytų transporto priemonių skaičius

**Rezultato rodikliai**

1. Apskaičiuota turto, įšaldyto vykdant tarpvalstybines operacijas, vertė
2. Vykdant tarpvalstybines operacijas konfiskuotų neteisėtų narkotikų kiekis pagal produkto rūšį[[46]](#footnote-55)
3. Vykdant tarpvalstybines operacijas konfiskuotų ginklų kiekis pagal ginklo rūšį[[47]](#footnote-56)
4. Administracinių vienetų, kurie sukūrė / pritaikė esamus bendradarbiavimo su kitomis valstybėmis narėmis / Sąjungos įstaigomis, organais arba agentūromis /trečiosiomis valstybėmis / tarptautinėmis organizacijomis mechanizmus / procedūras / priemones / gaires, skaičius
5. Darbuotojų, dalyvavusių tarpvalstybinėse operacijose, skaičius
6. Atlikus Šengeno vertinimą pateiktų rekomendacijų, į kurias atsižvelgta, skaičius

**3 konkretus tikslas. Kovos su nusikalstamumu ir jo prevencijos užtikrinimo pajėgumų stiprinimas, kaip nurodyta 3 straipsnio 2 dalies c punkte**

**Produkto rodikliai**

1. Mokymo veiklos dalyvių skaičius
2. Mainų programų / praktinių seminarų / pažintinių vizitų skaičius
3. Įsigytų įrangos vienetų skaičius
4. Įsigytų transporto priemonių skaičius
5. Infrastruktūros objektų / su saugumu susijusios infrastruktūros objektų / priemonių / mechanizmų, kurie buvo sukonstruoti / įsigyti / modernizuoti, skaičius
6. Projektų, skirtų nusikaltimų prevencijai, skaičius
7. Projektų, skirtų padėti nusikaltimų aukoms, skaičius
8. Nusikaltimų aukų, kurioms padėta, skaičius

**Rezultato rodikliai**

1. Parengtų / išplėstų radikalizacijos prevencijos iniciatyvų skaičius
2. Iniciatyvų, parengtų / išplėstų siekiant apsaugoti / remti liudytojus ir informatorius, skaičius
3. Ypatingos svarbos infrastruktūros objektų / viešųjų erdvių su nauja / pritaikyta infrastruktūra, apsaugančia nuo su saugumu susijusios rizikos, skaičius
4. Dalyvių, manančių, kad mokymas yra naudingas jų darbui, skaičius
5. Dalyvių, kurie praėjus trims mėnesiams po dalyvavimo mokymuose pabaigos pranešė, kad naudojasi to mokymo metu įgytais įgūdžiais ir kompetencijomis, skaičius

1. OL C 62, 2019 2 19, p. 189. [↑](#footnote-ref-1)
2. … m. … … d. Europos Parlamento pozicija (dar nepaskelbta Oficialiajame leidinyje) ir … m. … … d. Tarybos pozicija, priimta per pirmąjį svarstymą (dar nepaskelbta Oficialiajame leidinyje). … m. … … d. Europos Parlamento pozicija (dar nepaskelbta Oficialiajame leidinyje). [↑](#footnote-ref-3)
3. COM(2020) 605 final. [↑](#footnote-ref-4)
4. COM(2017) 794 final. [↑](#footnote-ref-5)
5. 2014 m. balandžio 16 d. Europos Parlamento ir Tarybos reglamentas (ES) Nr. 513/2014, kuriuo kaip Vidaus saugumo fondo dalis nustatoma policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonė ir panaikinamas Tarybos sprendimas 2007/125/TVR (OL L 150, 2014 5 20, p. 93). [↑](#footnote-ref-6)
6. … m. … … d. Europos Parlamento ir Tarybos reglamentas (ES) 2021/…, kuriuo sukuriama sienų valdymo ir vizų politikos finansinės paramos priemonė, įtraukta į Integruoto sienų valdymo fondą (OL L ...). [↑](#footnote-ref-7)
7. + OL: prašom tekste įrašyti dokumente ST 6487/21 (2018/0249 (COD)) esančio reglamento numerį, o išnašoje – to reglamento datą, numerį ir OL nuorodą. [↑](#footnote-ref-8)
8. 2013 m. spalio 7 d. Tarybos reglamentas (ES) Nr. 1053/2013, kuriuo sukuriamas tikrinimo, kaip taikoma Šengeno *acquis*, vertinimo ir stebėsenos mechanizmas, ir panaikinamas 1998 m. rugsėjo 16 d. Vykdomojo komiteto sprendimas, įsteigiantis Šengeno įvertinimo ir įgyvendinimo nuolatinį komitetą (OL L 295, 2013 11 6, p. 27). [↑](#footnote-ref-9)
9. + OL: prašom tekste įrašyti dokumente ST 6487/21 (2018/0249 (COD)) esančio reglamento numerį, o išnašoje – to reglamento datą, numerį ir OL nuorodą. [↑](#footnote-ref-10)
10. … m. … … d. Europos Parlamento ir Tarybos reglamentas (ES) 2021/… dėl muitinio tikrinimo įrangos finansinės paramos priemonės, įtrauktos į Integruoto sienų valdymo fondą [↑](#footnote-ref-11)
11. ++ OL: prašom įrašyti […]. [↑](#footnote-ref-12)
12. … m. ... ... d. Europos Parlamento ir Tarybos reglamentas (ES) 2021/..., kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų finansinės paramos priemonės finansinės taisyklės (OL ...]). [↑](#footnote-ref-13)
13. +++ OL: prašom įrašyti […]. [↑](#footnote-ref-14)
14. … m. ... ... d. Europos Parlamento ir Tarybos reglamentas (ES) 2021/..., kuriuo nustatoma bendroji mokslinių tyrimų ir inovacijų programa „Europos horizontas“ ir su ja susijusios dalyvavimo ir sklaidos taisyklės ir panaikinami reglamentai (ES) Nr. 1290/2013 ir (ES) Nr. 1291/2013 (OL …). [↑](#footnote-ref-15)
15. ++++ OL: prašom įrašyti […]. [↑](#footnote-ref-16)
16. … m. … … d. Europos Parlamento ir Tarybos reglamentas (ES) 2021/…, kuriuo nustatoma Piliečių, lygybės, teisių ir vertybių programa ir panaikinami Europos Parlamento ir Tarybos reglamentas (ES) Nr 1381/2013 bei Tarybos reglamentas (ES) Nr 390/2014 (OL …). [↑](#footnote-ref-17)
17. +++++ OL: prašom įrašyti […]. [↑](#footnote-ref-18)
18. … m. … … d. Europos Parlamento ir Tarybos reglamentas (ES) 2021/…, kuriuo nustatoma Teisingumo programa ir panaikinamas Reglamentas (ES) Nr. 1382/2013 (OL L …). [↑](#footnote-ref-19)
19. ++++++ OL: prašom įrašyti […]. [↑](#footnote-ref-20)
20. … m. … … d. Europos Parlamento ir Tarybos reglamentas (ES) 2021/…, kuriuo nustatoma Skaitmeninės Europos programa ir panaikinamas Sprendimas (ES) 2015/2240 (OL L …). [↑](#footnote-ref-21)
21. +++++++ OL: prašom įrašyti […]. [↑](#footnote-ref-22)
22. 2021 m. kovo 24 d. Europos Parlamento ir Tarybos reglamentas (ES) 2021/523, kuriuo nustatoma programa „InvestEU“ ir iš dalies keičiamas Reglamentas (ES) 2015/1017 (OL L 107, 2021 3 26, p. 30). [↑](#footnote-ref-23)
23. OL L 433 I , 2020 12 22, p. 28. [↑](#footnote-ref-26)
24. 2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1). [↑](#footnote-ref-27)
25. 2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1). [↑](#footnote-ref-29)
26. 1995 m. gruodžio 18 d. Tarybos reglamentas (EB, Euratomas) Nr. 2988/95 dėl Europos Bendrijų finansinių interesų apsaugos (OL L 312, 1995 12 23, p. 1). [↑](#footnote-ref-30)
27. 1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2). [↑](#footnote-ref-31)
28. 2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1). [↑](#footnote-ref-32)
29. 2017 m. liepos 5 d. Europos Parlamento ir Tarybos direktyva (ES) 2017/1371 dėl kovos su Sąjungos finansiniams interesams kenkiančiu sukčiavimu baudžiamosios teisės priemonėmis (OL L 198, 2017 7 28, p. 29). [↑](#footnote-ref-33)
30. 2013 m. lapkričio 25 d. Tarybos sprendimas 2013/755/ES dėl užjūrio šalių bei teritorijų ir Europos Sąjungos asociacijos (Užjūrio asociacijos sprendimas) (OL L 344, 2013 12 19, p. 1). [↑](#footnote-ref-34)
31. OL L 123, 2016 5 12, p. 1. [↑](#footnote-ref-36)
32. OL L 282, 2016 10 19, p. 4. [↑](#footnote-ref-37)
33. 2020 m. birželio 18 d. Europos Parlamento ir Tarybos reglamentas (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088 (OL L 198, 2020 6 22, p. 13). [↑](#footnote-ref-38)
34. 2014 m. balandžio 16 d. Europos Parlamento ir Tarybos reglamentas (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (OL L 150, 2014 5 20, p. 112). [↑](#footnote-ref-39)
35. 2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13). [↑](#footnote-ref-40)
36. 2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433I , 2020 12 22, p. 11). [↑](#footnote-ref-41)
37. 2009 m. lapkričio 30 d. Tarybos sprendimas 2009/902/TVR, įkuriantis Europos nusikalstamumo prevencijos tinklą (EUCPN) ir panaikinantis Sprendimą 2001/427/TVR (OL L 321, 2009 12 8, p. 44). [↑](#footnote-ref-42)
38. 2008 m. spalio 24 d. Tarybos pamatinis sprendimas 2008/841/TVR dėl kovos su organizuotu nusikalstamumu (OL L 300, 2008 11 11, p. 42). [↑](#footnote-ref-43)
39. 2017 m. kovo 15 d. Europos Parlamento ir Tarybos direktyva (ES) 2017/541 dėl kovos su terorizmu, pakeičianti Tarybos pamatinį sprendimą 2002/475/TVR ir iš dalies keičianti Tarybos sprendimą 2005/671/TVR (OL L 88, 2017 3 31, p. 6). [↑](#footnote-ref-45)
40. + OL: prašom tekste įrašyti dokumente ST 6487/21 (2018/0249 (COD)) esančio reglamento numerį. [↑](#footnote-ref-46)
41. … m. … … d. Europos Parlamento ir Tarybos reglamentas (ES) …/…, kuriuo sukuriama bendroji mokslinių tyrimų ir inovacijų programa „Europos horizontas“, nustatomos su ja susijusios dalyvavimo ir sklaidos taisyklės ir panaikinami reglamentai (ES) Nr. 1290/2013 ir (ES) Nr. 1291/2013 (OL L …). [↑](#footnote-ref-47)
42. + OL: prašom tekste įrašyti dokumente ST 7064/20 (2018/0224 (COD)) esančio reglamento numerį, o išnašoje – to reglamento datą, numerį ir OL nuorodą. [↑](#footnote-ref-48)
43. + OL: prašom tekste įrašyti dokumente ST 6487/21 (2018/0249 (COD)) esančio reglamento numerį, o išnašoje – to reglamento datą, numerį ir OL nuorodą. [↑](#footnote-ref-51)
44. Narkotikų rūšių suskirstymas (remiantis kategorijomis, naudojamomis ataskaitose dėl neteisėtų narkotikų: ES narkotikų rinkų ataskaitoje, Europos narkotikų vartojimo paplitimo ataskaitoje, taip pat EMCDDA Statistikos biuletenyje):

    kanapės;

    opioidai, įskaitant heroiną;

    kokainas;

    sintetiniai narkotikai, įskaitant amfetamino tipo stimuliantus (be kita ko, amfetaminą ir metamfetaminą) ir MDMA;

    naujos psichoaktyviosios medžiagos;

    kiti neteisėti narkotikai. [↑](#footnote-ref-53)
45. Ginklų rūšių suskirstymas (remiantis esamais teisės aktais, būtent – 1991 m. birželio 18 d. Tarybos direktyva 91/447/EEB dėl ginklų įsigijimo ir laikymo kontrolės. Siūlomos kategorijos yra supaprastintos, palyginti su nurodytomis Direktyvos 91/447/EEB I priede, ir atitinka Šengeno informacinės sistemos kategorijas, naudojamas nacionalinių institucijų):

    koviniai ginklai: automatiniai šaunamieji ginklai ir sunkieji šaunamieji ginklai (prieštankiniai ginklai, raketų paleidimo įrenginiai, minosvaidžiai ir kt.);

    kiti trumpieji šaunamieji ginklai: revolveriai ir pistoletai (įskaitant imitacinius ginklus);

    kiti ilgieji šaunamieji ginklai: šautuvai ir lygiavamzdžiai šautuvai (įskaitant imitacinius ginklus). [↑](#footnote-ref-54)
46. Narkotikų rūšių suskirstymas (remiantis kategorijomis, naudojamomis ataskaitose dėl neteisėtų narkotikų: ES narkotikų rinkų ataskaitoje, Europos narkotikų vartojimo paplitimo ataskaitoje, taip pat EMCDDA Statistikos biuletenyje):

    kanapės;

    opioidai, įskaitant heroiną;

    kokainas;

    sintetiniai narkotikai, įskaitant amfetamino tipo stimuliantus (be kita ko, amfetaminą ir metamfetaminą) ir MDMA;

    naujos psichoaktyviosios medžiagos;

    kiti neteisėti narkotikai. [↑](#footnote-ref-55)
47. Ginklų rūšių suskirstymas (remiantis esamais teisės aktais, būtent – 1991 m. birželio 18 d. Tarybos direktyva 91/447/EEB dėl ginklų įsigijimo ir laikymo kontrolės. Siūlomos kategorijos yra supaprastintos, palyginti su nurodytomis Direktyvos 91/447/EEB I priede, ir atitinka Šengeno informacinės sistemos kategorijas, naudojamas nacionalinių institucijų):

    koviniai ginklai: automatiniai šaunamieji ginklai ir sunkieji šaunamieji ginklai (prieštankiniai ginklai, raketų paleidimo įrenginiai, minosvaidžiai ir kt.);

    kiti trumpieji šaunamieji ginklai: revolveriai ir pistoletai (įskaitant imitacinius ginklus);

    kiti ilgieji šaunamieji ginklai: šautuvai ir lygiavamzdžiai šautuvai (įskaitant imitacinius ginklus). [↑](#footnote-ref-56)